**നാമകരണം**

**ലാൽ മംഗലശ്ശേരി**

കുട്ടിയ്ക്കുപേരിടാൻ പേരുകൾ നോക്കീട്ടു

നല്ലതങ്ങൊന്നുമേ കിട്ടിയില്ല

കുട്ടീടെനക്ഷത്രം രോഹിണിയാകയാൽ

രോഹിണിക്കുട്ടീന്നു പേരിതാവാം

അമ്മയ്ക്കൊരിഷ്ടമുണ്ടഛനുമറ്റൊന്നു

മഛന്റെയഛനുവേറൊരിഷ്ടം

എല്ലാർക്കുമിഷ്ടമായ് വന്നുകൂടിടു

മ്പോളഛന്റെയമ്മയ്ക്കുചേർച പോരാ

പേരിലെപ്പൊല്ലാപ്പിതോർക്കുമ്പോളെത്രയും

കഷ്ടമെന്നത്രെ പറഞ്ഞുകൂടൂ

ആയിരം പേരുള്ളദേവനുംദേവിയും

സ്ത്രോതങ്ങളൊക്കെ നിറഞ്ഞുനില്ക്കേ

അർത്ഥങ്ങളില്ലാത്ത ശബ്ദനാമത്തിനായ്

തപ്പിപ്പരതുന്നതെത്ര കഷ്ടം!

കാലപ്രവാഹത്തിലന്ധരായ്തീർന്നിട്ടു

“ടുട്ടൂ”ന്നു നാമം വിളിച്ചു ചൊല്ലി

ലോകനിഘണ്ടുക്കളെല്ലാംതിരയിലും

ടുട്ടൂന്റെയർത്ഥം ലഭിപ്പതില്ലാ

ലോകത്തിലില്ലാത്തപേരുകൊടുത്തതി-

ലമ്മയ്ക്കുമഛനും നിർവൃതിയായ്

**മുത്തശ്ശന്റെയുപദേശം**

**ലാൽ മംഗലശ്ശേരി**

കാലത്തുണർന്നു കുളിച്ചിടേണം-കുട്ടൻ

നന്നായിവസ്ത്രംധരിച്ചിടേണം

പ്രാണന്റെ ആയാമം ചെയ്തിടേണം-കുഞ്ഞു

വേണ്ടാത്തശീലങ്ങൾ മാറ്റിടേണം

സ്ക്കൂളിലെകൃത്യങ്ങളോർത്തിടേണം-നിത്യം

പാഠങ്ങളൊക്കെയുംചെയ്തിടേണം

ആരോഗ്യശീലങ്ങൾ പാലിയ്ക്കേണം-ഭോജ്യം

നന്നായിത്തന്നെ കഴിച്ചിടേണം

വേണ്ടുന്നകാര്യങ്ങൾചെയ്തുവെന്നാൽ-നല്ല

ഉന്മേഷവാനായ്ഭവിയ്ക്കുമല്ലോ

അഛനുമമ്മ ഗുരുക്കന്മാരും-എന്നും

കാണായദൈവങ്ങളോർത്തിടേണം

ആത്മാവിൽ തൊട്ടു നീ വന്ദിയ്ക്കേണം-ക്ഷേമം

ഐശ്വര്യമെല്ലാമേ വന്നുചേരും

**വരപ്രസാദം**

**ലാൽ മംഗലശ്ശേരി**

അണ്ണാൻ കുട്ടിയ്ക്കു കൂട്ടിനു ഞാനുണ്ട്

തിണ്ണയിൽ വന്നിട്ടുപോയാലും

വണ്ണത്തിൽ വാലുള്ള നിന്റെ മുതുകത്തു

എണ്ണക്കറുപ്പൻ വരകളുണ്ട്

രാമായണത്തിലെ രാമന്റെ സീതയെ

രവണൻ കട്ടോണ്ടുപോയകാലം

സീതയെത്തേടിനടക്കുന്നകാലത്തു

ലങ്കയ്ക്കു പോകുവാൻ പാലം കെട്ടി

പാലം പണിയ്ക്കായിജോലികൾചെയ്യുവാ-

നണ്ണാറക്കണ്ണനുംവന്നുചേർന്നു

അണ്ണാറക്കണ്ണന്റെ ജോലികൾകണ്ടതി-

സന്തുഷ്ടനായിതു രാമദേവൻ

പുല്കിത്തലോടിയ പാടാണു മേനിയി-

ലിന്നുകാണുന്നവരകളെല്ലാം

ജന്മാന്തരങ്ങൾക്കു മുമ്പു ലഭിച്ചതാം

പുണ്യദാനത്തിന്റെ ശേഷിപ്പുകൾ

**ഒരു മാനസാന്തരം**

**ലാൽ മംഗലശ്ശേരി**

മുറ്റത്തു വീണതാം പച്ചനെല്ലിന്മണി

കൊത്തിപ്പെറുക്കുവാൻ കാക്ക വന്നൂ

കാക്കയോടായിട്ടു ചോദിച്ചു ബാലിക

“കാക്കേ,കാക്കെടെ കൂടെങ്ങാണ്‌?”

“അക്കാണും കുന്നിന്റെയപ്പുറത്തായ്

തേനൂറും മാവുണ്ട് കൊമ്പൊന്നതിൽ

കാണുന്നവേട്ടിലെപുല്ലുമേഞ്ഞുള്ളൊരു

കൂടാണടിയന്റെ കുപ്പമാടം”

“മാടത്തിലൊറ്റ്യ്ക്കോ നീയിരിപ്പൂ?

കൂട്ടിനു മറ്റാരും കൂടെയില്ലേ?”

“ഉണ്ടല്ലോ കാക്കച്ചി കൂട്ടിനുണ്ട്.

കൂടാതെ പുന്നാരക്കുഞ്ഞിക്കാക്കേം”

“കുട്ടിക്കുറുമ്പനാംകുഞ്ഞിക്കാക്ക

ചന്തത്തിൽ നിന്നേക്കാൾ കേമനാണോ?”

“എണ്ണക്കറുപ്പാണു ദേഹമെല്ലാം

കുറ്റിച്ചിറകിനുമപ്രകാരം

നീലക്കറുപ്പുള്ളതൂവലെല്ലാം

ചിക്കി മിനുക്കിയൊതുക്കിവെച്ചാൽ

ചന്തത്തിലോമനക്കുട്ടനാണേ

മോശം പറയുവാനൊന്നുമില്ല

ഭൂമിയിലിന്നോളമൊന്നുപോലെ

യാതൊരുവസ്തുവും കണ്ടിട്ടില്ലാ

ആകയാൽ ഞങ്ങൾക്കുഖേദമില്ല

ചന്തത്തിലെന്തുകുറവുണ്ടേലും

ഭംഗികുറഞ്ഞാലും ഞങ്ങൾക്കവൻ

ആത്മാഭിമാനത്തിൻ മുത്തതല്ലേ?“

”ആഹാരം തേടുന്നനേരത്തിങ്കൽ

താനേയവനെങ്ങും പോവതില്ലേ?“

”ഇല്ലവനത്രയ്ക്കുമായിട്ടില്ലാ‘

കൈ വീശിത്താനേപറന്നീടുവാൻ

താനേപറന്നങ്ങുപോയീടുവാൻ

ആകുന്നനേരത്തു തീർച്ചയായും

നിന്മുന്നിലെത്തുമവനൊരിക്കൽ

മുട്ടാതെയോർത്തു നീ കാത്തിരിയ്ക്കിൽ

കൂടാതെ കേട്ടുകൊൾകന്നൊരിക്കൽ

എന്റെ ചെറുപ്പത്തിന്റാർജ്ജവത്തിൽ

എന്നയൽ പക്കത്തെപ്രാവിൻ കൂട്ടിൽ

ചെന്നു ഞാൻ കാട്ടിയ കാട്ടാളത്തം

കുട്ടത്തിപ്രാവിന്റെ കൂട്ടില്ചെന്ന്

യാചനയേതുമേകേട്ടിടാതെ

കൂടുതകർത്തതും കുഞ്ഞുങ്ങളെ

നിർദ്ദയം കൊന്നതുമോർത്തിടുന്നേൻ

ഇന്നവയോർക്കുമ്പോളങ്ങേയറ്റം

താപവും നാണവും തോന്നിടുന്നു

മേലാലൊരിയ്ക്കലും ചെയ് വതില്ലാ

ഇത്തരം നിഷ്ഠൂരനീചകൃത്യം

കുട്ടത്തിപ്രാവിന്റെ തേങ്ങലിന്നും

മാറ്റൊലിക്കൊള്ളുന്നിതെന്മനസ്സിൽ