**മൂത്തവർചൊല്ലും മുതുനെല്ലിക്കാ**

**സി വി ശങ്കരൻ ചേലമറ്റത്തില്ലം**

ഒരു ദിവസം സ്ക്കൂളുവിട്ടു കൂട്ടുകാരുമൊത്ത് തിമിർത്ത് നെല്ലിക്കായും തിന്ന് ഓടിയെത്തിയ അപ്പു വന്നപാടെ കിണറ്റിൽനിന്നും വെള്ളം കോരിക്കുടിച്ചു.ഹായ്! വെള്ളത്തിനു മധുരം!

“കിണറ്റിലെ വെള്ളത്തിനെങ്ങനെയാ മധുരം,മുത്തശ്ശാ?”.പൂമുഖത്തിരുന്ന മുത്തശ്ശനോടായി ചോദ്യം.

“നീയ്യ് നെല്ലിക്ക തിന്നുകൊണ്ടല്ലേ വന്നത്?അതുകൊണ്ടാ വെള്ളം കുടിച്ചപ്പോൾ മധുരം തോന്നിയത്.അല്ലാതെ വെള്ളത്തിലാരും മധുരം ചേർത്തിട്ടൊന്നുമില്ല.മുത്തശ്ശനൊരു കഥ പറഞ്ഞുതരാം മണ്ടന്മാർ മാത്രം താമസിക്കുന്ന ഒരു ഗ്രാമമുണ്ടായിരുന്നു.അതിൽ കുറച്ചുപേർ ഒരു ദൂര യാത്ര പോയി.നടന്നുപോകുമ്പോൾ വഴിയിൽ കണ്ട ഒരു നെല്ലിമരത്തിൽനിന്നു നെല്ലിക്കായും പറിച്ചുതിന്നുകൊണ്ടായിരുന്നു നടപ്പ്.കുറെ നടന്നു ക്ഷീണിച്ചപ്പോൾ ദാഹം മാറ്റാനായി വഴിയരുകിലുള്ള പൊതുകിണറ്റിൽനിന്നു വെള്ളം കോരിക്കുടിച്ചു.എല്ലാവർക്കും വെള്ളത്തിനു മധുരം അനുഭവപ്പെട്ടു.

“ഹായ്! മധുരമുള്ള കിണർ നമുക്ക് ഇതു നമ്മുടെ നാട്ടിൽ കൊണ്ടുപോകാം.”എല്ലാവർക്കും ഒരേ അഭിപ്രായം.അവർ കയർ കൊണ്ടുവന്ന് കിണർ കെട്ടിവലിക്കാൻ തുടങ്ങി.എങ്ങനെയുണ്ട് മണ്ടത്തരം?നെല്ലിക്ക തിന്നിട്ട് വെള്ളം കുടിച്ചാൽ മധുരം വരുമെന്ന് അവർക്കറിയില്ലായിരുന്നു.“

“അല്ലേലും വീപ്പവലിച്ചുകൊണ്ടുപോകുന്നതുപോലെ കിണർ കെട്ടിവലിച്ചുകൊണ്ടുപോകാൻ പറ്റുമോ?മരമണ്ടന്മാർ അല്ലേ മുത്തശ്ശാ?”

‘ശരിക്കുള്ളതാണോ കെട്ടുകഥയാണോ എന്നറിയില്ലല്ലോ.“

”അതുപോട്ടെ. നെല്ലിക്കാ തിന്നിട്ടു വെള്ളം കുടിച്ചാൽ മധുരം വരുന്നതെന്തുകൊണ്ടാ മുത്തശ്ശാ?“

”അതു മുത്തശ്ശനറിയില്ല.മുത്തശ്ശനിതേ അറിയൂ.

മൂത്തവർചൊല്ലും മുതുനെല്ലിക്കാ

ആദ്യം കയ്ക്കും പിന്നെ മധുരിക്കും

“നെല്ലിക്കായ്ക്ക് കയ്പ്പില്ല.ആദ്യം ഒരു ചവർപ്പേ ഉള്ളൂ.പിന്നെ മധുരിക്കും എന്നുള്ളതും ഇപ്പോൾ മനസ്സിലായി.ഈ മൂത്തവർചൊല്ല് എന്താ,മുത്തശ്ശാ?”

മുതിർന്ന ആൾക്കാരുടെ ഉപദേശങ്ങളും നിർദ്ദേശങ്ങളും രാവിലെ എഴുന്നേല്ക്കണം,പ്രഭാത കൃത്യങ്ങൾ നടത്തണം,കുളിച്ചു അമ്പലത്തിൽ പോകണം,ആഹാരം കഴിക്കണം,സ്ക്കൂളിൽ പോകണം, ഇങ്ങനെയൊക്കെമുതിർന്നവർ പറയാറില്ലേ? അതൊക്കെ കേൾക്കുമ്പോൾ കുട്ടികൾക്ക് ഒരു കഷ്ടപ്പാടായി തോന്നാറില്ലേ?അതൊക്കെ അനുസരിച്ചാൽ അതിന്റെ ഗുണവും കിട്ടാറില്ലേ?നല്ല ശീലങ്ങൾ വളർത്തിയെടുത്താലേ ഉണ്ടാവൂ“

“ശരിയാണ്‌ സ്ക്കൂളിൽനിന്നുവരുമ്പോൾതന്നെ എഴുതാനുള്ളതെല്ലാം മുത്തശ്ശൻ നിർബ്ബ്ന്ധിച്ചു എഴുതിക്കാറില്ലേ.അതുപോലെ അന്നന്നു പഠിച്ചു തീർക്കാനുള്ള പാഠങ്ങളും.അതുകൊണ്ട് ടീച്ചർ ചോദ്യം ചോദിക്കുമ്പോൾ എനിക്കു മിടുക്കനായി ഉത്തരം പറയാൻ പറ്റും”

”മൂത്തനെല്ലിക്കായും ഇതുപോലെയാണ്‌ ആദ്യം ചവയ്ക്കുമ്പോൾ ചവർപ്പുണ്ടാകും അതുകണക്കാക്കാതെ വീണ്ടും ചവച്ചു കഴിച്ചാലോ മധുരം കിട്ടുകയും ചെയ്യും.“

ഇങ്ങനെ പറഞ്ഞുകൊണ്ടു നില്ക്കുമ്പോൾ പടിക്കൽ ക്കൂടി മാഷ് നടന്നു പോകുന്നതു കണ്ടു.അപ്പു ഓടിച്ചെന്നു പറഞ്ഞു,”മാഷേ,മുത്തശ്ശൻ വിളിക്കുന്നു“.

മാഷ് കയറി വന്നു.വന്ന ഉടനെ അപ്പുവിനു ഒരു മിഠായി കൊടുത്തു.അപ്പു അത് ഉടൻ തന്നെ വായിലിട്ടു.അപ്പുവിന്റെ സംശയമെന്തെന്ന് മുത്തശ്ശൻ വിശദീകരിച്ചു.

“നെല്ലിക്ക തിന്നിട്ട് വെള്ളം കുടിച്ചാൽ മധുരിക്കുന്നതെന്ത്കൊണ്ട് എന്നറിയണം,അല്ലേ?നെല്ലിക്കയിൽ അടങ്ങിയിട്ടുള്ള ചില യൌഗികങ്ങൾ-ഗാലേറ്റുകളും ടാനേറ്റുകളും- ആണ്‌ ഇതിനു കാരണം.രസതന്ത്ര ഭാഷയിൽ പറഞ്ഞാൽ പോളി ഫിനോളിക് കോമ്പൌണ്ടുകളാണിവ.നെല്ലിക്ക ചവയ്ക്കുമ്പോൾ ഈ യൌഗികങ്ങൾ നാവിലെ രുചി അറിയുന്ന രുചിമുകുളങ്ങളിൽ നിറയുന്നു.താല്ക്കാലികമായി രുചിമുകുളങ്ങളുടെ പ്രവർത്തനം മന്ദീഭവിക്കുന്നു.വെള്ളം കുടിക്കുമ്പോൾ ഈ ലവണങ്ങൾ ഒഴുകിപ്പോകുന്നു.രുചി മുകുളങ്ങൾ പ്രവർത്തിക്കാൻ തുടങ്ങുന്നു .അപ്പോഴേയ്ക്കും നെല്ലിക്കായിലെ കാർബോ ഹൈഡ്രേറ്റ് വായിലെ ഉമ്മിനീരുമായി പ്രവർത്തിച്ചു ഗ്ളൂക്കോസ് എന്ന പഞ്ചസാര ഉണ്ടാകുന്നു.ഇങ്ങനെയൊക്കെയാണ്‌ മധുരം അനുഭവപ്പെടുന്നത്”

ഇത്രയുമായപ്പോൾ അമ്മ മൂന്നുപേർക്കും കാപ്പി കൊണ്ടുവന്നു കൊടുത്തു.എല്ലാവരും കാപ്പി കുടിച്ചു. പക്ഷേ, അപ്പുവിന്റെ കാപ്പിക്കുമാത്രം മധുരമില്ല.

“അമ്മേ കാപ്പിക്കു പഞ്ചസാര ഇടുവാൻ മറന്നു പോയോ?ഇതിനു മധുരമില്ല.”

“ഞാൻ എല്ലാവർക്കും ഒരുമിച്ചാണല്ലോ കാപ്പി എടുത്തത്.മധുരമില്ലേ, മാഷേ?”

“ഉണ്ട്,ഉണ്ട്”മാഷും മുത്തശ്ശനും ഒരുമിച്ചു പറഞ്ഞു

“ഇതു വലിയ അത്ഭുതമായിരിക്കുന്നു.നേരത്തെ നെല്ലിക്കാ തിന്നിട്ടു വെള്ളം കുടിച്ചപ്പോൾ മധുരം വന്നു.ഇപ്പോൾ മിഠായി തിന്നിട്ടു മധുരമുള്ള കാപ്പി കുടിച്ചിട്ടുകൂടി മധുരമറിയുന്നില്ല.ഇതെന്തു മാജിക്കാ മാഷേ?“

“ഒരാളുടെ നാക്കിൽ മൂവായിരത്തിലധികം രുചി മുകുളങ്ങളുണ്ട്.ഈ മുകുളങ്ങൾ ഏതാണ്ടൊരു ബൾബിന്റെ ആകൃതിയിലാണ്‌.ആഹാരപദാർത്ഥങ്ങൾ രുചിമുകുളങ്ങളിൽ തട്ടുമ്പോൾ ചില പ്രതിപ്രവർത്തനങ്ങൾ നടക്കുന്നു.ഈ പ്രതിപ്രവർത്തനത്തിൽ ക്കൂടിയാണ്‌ രുചി അറിയുന്നത്.ലായനി ആയിരുന്നാൽ ആഹാരത്തിലെ തന്മാത്രകൾക്ക് കൂടുതൽ ചലനസ്വാതന്ത്ര്യമുണ്ട്.അപ്പോൾ കൂടുതൽ കൂട്ടിമുട്ടലുകളും പ്രതിപ്രവർത്തനങ്ങളും നടക്കും.രുചിയും നല്ലതു പോലെ അറിയാം.മധുരം പുളി കയ്പ്, ഉപ്പ് ഈ നാലു രസങ്ങളും നാവിന്റെ നാലു വ്യത്യസ്ത ഭാഗങ്ങളിലാണ്‌ രുചി അറിയുന്നത്.മധുരമുള്ള വസ്തുക്കൾകഴിയ്ക്കുമ്പോൾ നാക്കിൻ തുമ്പത്തുള്ള രുചിമുകുളങ്ങൾ മധുര തന്മാത്രകളെക്കൊണ്ടു നിറഞ്ഞിരിക്കും.ആ സമയത്ത് കാപ്പി കുടിച്ചാൽ കാപ്പിയിലെ മധുര തന്മാത്രകൾക്ക് രുചിമുകുളങ്ങളിലെത്തി ഒരു പ്രഭാവം ഉണ്ടാക്കുവാൻ കഴിയുകയില്ല.

നല്ല ഒരു വാർത്ത ആദ്യം കേൾക്കുമ്പോളാണല്ലോ അത്ഭുതമുണ്ടാവുക.രണ്ടാമതൊരാൾ വന്നു പറയുമ്പോൾനമുക്ക് പ്രത്യേകിച്ച് ഒന്നും തോന്നുകയില്ലല്ലോ.“

”അതാണല്ലേ സന്തോഷകരമായ വാർത്തകൾ രാജാവിന്റെ ചെവിയിൽ ആദ്യം എത്തിക്കുന്ന ആൾക്കു സമ്മാനങ്ങൾ കിട്ടിയിരുന്നത്“.

”കാപ്പിയിൽ ചവർപ്പുള്ള ഒരു ഘടകം ഉണ്ട് ആ ചവർപ്പ് നാക്കിന്റെ പിൻ ഭാഗത്തെ രുചിമുകുളങ്ങളിൽ അനുഭവപ്പെടും.അവിടെ മധുരം അനുഭവപ്പെടുകയില്ല“.

”ഒരു വാർത്ത രാജാവിനെ അറിയിക്കാൻ രണ്ടാമതാണ്‌ ചെല്ലുന്നതെങ്കിൽ താമസിച്ചതിനു ചീത്ത യും കേൾക്കും.അപ്പോൾ ചവർപ്പുമായി“.

മധുരപലഹാരം കഴിച്ചു വായ നല്ലതുപോലെ കഴുകിയതിനുശേഷം കാപ്പി കുടിച്ചാൽ മധുരം അനുഭവപ്പെടും.മധുരപലഹാരങ്ങളുള്ളപ്പോൾ കാപ്പിക്കു പഞ്ചസാര വേണ്ടെന്നുവയ്ക്കാം.സ്റ്റാർച്ചുള്ളപ്പോൾ പഞ്ചസാരയുടെ പ്രത്യേക ആവശ്യമില്ലല്ലോ.വർത്തമാനം പറഞ്ഞിരുന്ന് സമയം പോയതറിഞ്ഞില്ല.എന്നാൽ ഞാനിറങ്ങട്ടെ“ഇത്രയും പറഞ്ഞു മാഷ് യാത്രയായി.സമയം സന്ധ്യയോടടുത്തതിനാൽ അടുത്തുള്ള ക്ഷേത്രത്തിൽനിന്നും കീർത്തനാലാപം ഒഴുകിയെത്തി

അധരം മധുരം വദനം മധുരം

നയനം മധുരം ഹസിതം മധുരം

ഹൃദയം മധുരം ഗമനം മധുരം

മധുരാധിപതേരഖിലം മധുരം