ഷോഡശപുരിയിലേക്കൊരു തീർത്ഥയാത്ര--6

**ദേവകി വന്നാൽ ചോറു കൊടുക്കാം**

**സി വി ശങ്കരൻ ചേലമറ്റത്തില്ലം**

ആൽത്തറയിൽനിന്നും യാത്ര തുടർന്ന വാസ്വഫനും മാധവനും കരിക്കിൻ വെള്ളം കുടിച്ച ഉഷാറിലായിരുന്നു.

“കരിയ്ക്കു കിട്ടിയതു നന്നായി.യാത്രക്കിടയിലും ചൂടുകാലത്തും ഇതിനോളം പറ്റിയ ഒരു പാനീയമില്ല.”.വാസ്വഫൻ പറഞ്ഞു.

“പല്പ്പോഴും വഴിയരുകിൽ വില്ക്കാൻ വച്ചിരിക്കുന്ന കരിക്കുകൾ ദിവസങ്ങൾ കഴിഞ്ഞതായിരിക്കും.പലതും കരിക്കിന്റെ പാകം കഴിയുകയും ചെയ്തു തേങ്ങയൊട്ടായിട്ടുമില്ല എന്ന അവസ്ഥയിലാണ്‌.എന്താണഫാ ആരും തേങ്ങാവെള്ളം ഇതുപോലെ കുടിക്കാത്തത്?”മാധവൻ

“തേങ്ങാവെള്ളവും കുടിക്കാം..പക്ഷേ തേങ്ങായിൽ വെള്ളം കുറച്ചല്ലേ ഉള്ളൂ.കരിക്കിൽ വെള്ളം ധാരാളമുണ്ടല്ലോ.മാംസളമായ ദശ തിന്നാനും സുഖമാണ്‌.കരിക്കിൻ വെള്ളത്തിനു മികച്ച ഔഷധഗുണമുണ്ട്.ദാഹം മാറും ,ഒരു തണുപ്പ് അനുഭവപ്പെടും ക്ഷീണവും മാറും.ഇതൊക്കെ ഇതിലടങ്ങിയിരിക്കുന്ന ധാതുക്കളും ലവണങ്ങളും എളുപ്പത്തിൽ വിഘടിക്കുന്ന പഞ്ചസാരകളും കാരണമാണ്‌(glucose and fructose).സോഡിയം,പൊട്ടാസ്യം,കാൽസ്യം മുതലായ ലവണങ്ങൾ ഉള്ളതുകൊണ്ട് O R Sകൊടുക്കുന്നതിനേക്കാൾ ഉത്തമമാണ്‌. ഇവയുടെ ELECTROLYTIC EFFECT കൊണ്ട് ഔഷധങ്ങളെ എളുപ്പത്തിൽ രക്തത്തിലേക്ക് ആഗിരണം ചെയ്ത് ഔഷധത്തിന്റെ പ്രഭാവം ഉയർന്ന തോതിൽ നിലനിർത്തുവാൻ സാധിക്കുന്നു.ആശുപത്രികളിൽ ഗുളിക വിഴുങ്ങാൻ കൊടുക്കുന്ന വെള്ളം കരിക്കിൻ വെള്ളം ആയിരുന്നാൽ വളരെ നന്ന്.ഏതോ ഒരാശുപത്രിയിൽ മഞ്ഞപ്പിത്തമായിക്കിടന്ന ഒരു കുട്ടിയ്ക്ക് ഇങ്ങനെ കൊടുത്തിരുന്നതായി ഓർമ്മിക്കുന്നു.

ചൂട്കുരുക്കൾ തടയുന്നതിനും മൂത്രസംബന്ധിയായ അസുഖങ്ങൾക്കുംകരിക്കിൻ വെള്ളം നല്ലതു തന്നെ“.

”പക്ഷേ നാളികേരത്തിന്റെ നാടെന്നു പേരുകേട്ട കേരളത്തിൽ കരിക്കുപോലും പുറമേ നിന്നു കൊണ്ടുവരുകയാണല്ലൊ.പ്രധാനമായും തമിഴ്നാട്ടിൽനിന്നും.

നാളികേരത്തിന്റെ നാട്ടിലെനിക്കൊരു

നാഴിയിടങ്ങഴിമണ്ണുണ്ട് എന്നഭിമാനിച്ച കവിയുണ്ടോ അറിയുന്നു ഇതിപ്പോൾ ദൈവങ്ങളുടെ നാടാണെന്ന്.മറ്റൊരുകവി പറഞ്ഞതുപോലെ,കേഴുക പ്രിയനാടെ“

”തേങ്ങാവെള്ളത്തിൽ കരിക്കിൻ വെള്ളത്തിലേക്കാൾ മാംസ്യങ്ങളും കൊഴുപ്പും വളരെക്കൂടുതലുണ്ട്.കരിക്കിൻ വെള്ളത്തിൽ ഇത് .01% ആണെങ്കിൽ തേങ്ങാവെള്ളത്തിൽ ഇത് .1% ആണ്‌. അതായത് പത്തിരട്ടി.Reducing sugar കൾ തേങ്ങാവെള്ളത്തിൽ കുറച്ചേ ഉള്ളൂ.ഉന്മേഷം അധികം കിട്ടുകയില്ല.“

”കരിക്കിൻ വെള്ളത്തിൽ വിറ്റാമിനുകൾ ഉണ്ടോ?“

”ഉണ്ടല്ലോ.സി ഗ്രൂപ്പിലെ അസ്കോർബിക്കാസിഡും ബി ഗ്രൂപ്പ് വിറ്റാമിനുകളും“

ഇപ്പോൾ വഴിയരുകിൽ കിട്ടുന്ന കരിക്കിൻ വെള്ളത്തിനു വെറും വാട്ട വെള്ളത്തിന്റെ സ്വാദാണല്ലോ പലപ്പോഴും ഉണ്ടാകാറുള്ളത്?”

“ശരിയാണ്‌.കരിക്ക് തെങ്ങിൽനിന്നുംവേർപെട്ടുകഴിഞ്ഞാൽ 24-36 മണിക്കൂറിനകംവാടാൻ തുടങ്ങും”.

“പക്ഷേ തേങ്ങാ വാടുകയില്ലല്ലോ”.

“ശരിയാണ്‌,കരിക്ക് തൊണ്ട് ചെത്തിവച്ചിരുന്നാൽ പുറം ബ്രൌൺ ആകാൻ തുടങ്ങും.ഉള്ളിലെ വെള്ളവും കാമ്പും വാടാൻ തുടങ്ങും.തേങ്ങായാണെങ്കിൽ ഉണങ്ങി വെള്ളം വറ്റി വരണ്ട് കൊട്ടത്തേങ്ങായാകും.കരിക്കിനുള്ളിലെ Reducing sugar ആകാം ഇതിന്റെ കാരണം.അവക്ക് സംഭവിക്കുന്ന ഒക്സീകരണം ആകാം.തേങ്ങായുടെ ചകിരിയ്ക്കും നിറം മാറ്റം വരുന്നുണ്ട്.പക്ഷേ സാവധാനത്തിലേയുള്ളു.കരിക്കിലെ ചകിരിയേക്കാൾ ജലാംശം കുറഞ്ഞതാകാം കാരണം.“

ഇങ്ങനെ നാളികേരവിശേഷവുമായി നടന്നു നടന്ന് അവർ നട്ടുച്ചയായപ്പോൾ അന്നടത്തില്ലത്തിനു മുൻ വശത്ത് എത്തിച്ചേർന്നു.സർവ്വാദരണീയനായ വാസ്വഫൻ ശങ്കാഹീനം ഇല്ലത്തേക്കു കയറി.വാസ്വഫനെ കണ്ട ഉടനെ അന്നടത്തിലെ അന്നപ്പൻ എന്നു വിളിക്കുന്ന സുബ്രഹ്മണ്യൻ ഇറങ്ങി വന്ന് സന്തോഷപൂർവ്വം രണ്ടാളെയും കൂട്ടിക്കൊണ്ടുപോയി.ഉപചാരങ്ങൾക്കും ഉച്ചയൂണിനും ശേഷം മുറുക്കാനുമായി അന്നപ്പനും വാസ്വഫനും ഉമ്മറത്തിരുന്നു കുശലപ്രശ്നങ്ങൾ തുടങ്ങി.അന്നപ്പന്റെ മകനു ഒരു ഉണ്ണിയുണ്ടായ വിവരവും വാതിൽ പുറപ്പാട് വരെയുള്ള ചടങ്ങുകൾ കഴിഞ്ഞതായും പറഞ്ഞു.

”ഇത് ആറാം മാസമാകയാൽ അന്നപ്രാശനം കൂടി നടത്തണമെന്നു വിചാരിക്കുന്നു.പിറ്റെ ദിവസമാണ്‌ മുഹൂർത്തം ലഭിച്ചിരിക്കുന്നത്.ഉപായത്തിൽ ചടങ്ങുകൾ കഴിക്കുകയെന്നേ വച്ചിട്ടുള്ളു.അത്യാവശ്യം ക്രിയയ്ക്കു വേണ്ടതായ ആൾക്കാരെയേ ക്ഷണിച്ചിട്ടുള്ളു.ഏതായാലും വാസ്വഫനും മാധവനും ഇന്നിവിടെ താമസിച്ച് നാളെ ചടങ്ങുകളിൽ പങ്കെടുത്തിട്ടു പോയാൽ മതി.ക്ഷണത്തിലെ അപാകതകൾ ക്ഷമിച്ച് ചടങ്ങിൽ പങ്കു കൊള്ളണം“അന്നപ്പൻ അഭ്യർത്ഥിച്ചു.

”ഇവിടെ അതിനുള്ള ഒരുക്കങ്ങളൊന്നും കാനുന്നില്ലല്ലോ അന്നപ്പാ‘ വാസ്വഫൻ പറഞ്ഞു.

“ഇപ്പോഴത്തെ മാനേജ്മെന്റ് രീതി അതല്ലേ,അഫാ.ഓതിയ്ക്കൻ ഇ-മെയിൽ ചെയ്തു തന്ന ലിസ്റ്റുമായി മകൻ ’ഹൈ-ടെക്‘ പൂജാസ്റ്റോഴ്സിലേക്കു പോയിട്ടുണ്ട് അവിടെ പ്ലാശിൻ ചമത ആവശ്യാനുസരണം മുറിച്ചത്,പവിത്രം കെട്ടിയത് കുറുമ്പുല്ലു മുറിച്ചത് അങ്ങനെ എല്ലാം ഒരു അന്നപ്രാശനത്തിനുള്ളത് ഒരു കിറ്റായിട്ട് കിട്ടും. ഓതിക്കൻ അതിരാവിലെ വണ്ടിയിൽ ഇങ്ങെത്തിക്കോളും.ക്രിയയ്ക്കു കൂടാനുള്ളവരും അങ്ങനെതന്നെ.കാപ്പിയും ഊണുമൊക്കെ ശ്രീ വലലാ കാറ്റെറിംഗ് ഏജൻസിയിൽ ഏർപ്പാടാക്കിയിട്ടുണ്ട്.അവർ എല്ലാം തയ്യാറാക്കി കൊണ്ടുവന്ന് വിളമ്പി തന്നുകൊള്ളും”.

“event management ന്റെ കാലഘട്ടമല്ലേ” വാസ്വഫൻ.

“എന്തിനാണഫാ ചോറൂണ്‌ ആറാം മാസത്തിൽ തന്നെ നടത്തുന്നത്?”മാധവൻ ഒരു സംശയം എടുത്തിട്ടു

“ദേവകി വന്നാൽ ചോറു കൊടുക്കാം എന്നണ്‌ പ്രമാണം.അക്ഷരസംഖ്യാക്രമം അഥവാ കടപയാദി സൂത്രം അനുസരിച്ച് ദേവകി എന്നാൽ 148 എന്നാണ്‌.ഏഴാം മാസം വർജ്ജ്യമാണ്‌.രജകന്‌ കൊടുക്കരുത് എന്നുപറയും രജകൻ എന്നാൽ 182 എന്നാണ്‌

എന്തിനാണീ അന്നപ്രാശനം എന്ന ചടങ്ങ്?.ഒന്നാലോചിച്ചു നോക്കാം.കുട്ടി ജനിക്കുമ്പോൾ മുതൽ അമ്മയുടെ മുലപ്പാൽ ആണ്‌ പ്രധാനാഹാരം.ഗർഭത്തിൽ വച്ചു തന്നെ എട്ടാം മാസത്തിൽ മുടിയുണ്ടാകുമെങ്കിലും പല്ല് ആറുമാസം പ്രായമായതിനു ശേഷമേ ഉണ്ടാകുകയുള്ളു.അതുവരെ ദ്രവ രൂപത്തിലുള്ള ആഹാരം മാത്രമേ പചിക്കാനും ദഹിയ്ക്കാനും സാധിക്കുകയുള്ളു.കുട്ടി വളരും തോറും കൂടുതൽ വ്യത്യസ്തമായ ആഹാര പദാർത്ഥങ്ങൾ ആവശ്യമായി വരുന്നു.അമ്മയുടെ മുലപ്പാലിൽ കൂടിയുള്ള പ്രതിരോധശക്തിയാണ്‌ കുട്ടിയ്ക്കു കിട്ടിക്കൊണ്ടിരുന്നത്.മുലപ്പാൽ കുടിക്കുന്നകാലത്ത് കുഞ്ഞുങ്ങൾക്ക് പെട്ടെന്നൊന്നും അസുഖം ബാധിക്കാറില്ല.ആറു മാസമാകുമ്പോൾ കുഞ്ഞ് സ്വന്തമായി Immunoglobulin ഉല്പ്പാദിപ്പിച്ച് സ്വയം പ്രതിരോധശക്തി ആർജ്ജിക്കാൻ തുടങ്ങുന്നു.അപ്പോൾ വ്യത്യസ്തമായ പോഷകങ്ങൾ ആവശ്യമായി വരുന്നു.ഈ സമയത്തു തന്നെയാണ്‌ പല്ലു മുളക്കാൻ തുടങ്ങുന്നത്.അപ്പോൾ കുഞ്ഞുങ്ങൾക്ക് മോണകൊണ്ടു കടിക്കാൻ ആഗ്രഹം ഉണ്ടാകുന്നു.മൊണയിൽ ഉണ്ടാകുന്ന അസ്ഖ്യത ആവാം കാരണം.ഇങ്ങനെ കടിക്കുന്നത് പല്ലു ശരിയായ രീതിയിൽ പുറത്തേക്കുവരാൻ സഹായിക്കും.ഈകാരണങ്ങളേക്കൊണ്ടാണ്‌ ഖര രൂപത്തിലുള്ള ആഹാരങ്ങൾ ആറു മാസമാകുമ്പോൾ കൊടുക്കേണ്ടിവരിക“.

”അല്ല,കുട്ടിയുടെ മുലകുടിയും നിർത്തേണ്ടേ?“കേട്ടുകൊണ്ടുവന്ന അന്നപ്പന്റെ മകൻ വാമഭാഗത്തിന്റെ ആരോഗ്യത്തിലെ ശ്രദ്ധ പ്രകടിപ്പിച്ചു.

”മുലകുടി മാറ്റേണ്ടതു അമ്മയുടെയും കുഞ്ഞിന്റെയും ആരോഗ്യത്തിനു അത്യന്താപേക്ഷിതമാണ്‌.വിശക്കുമ്പോൾ മറ്റാഹാരം കിട്ടിയാൽ മുലകുടിയോടുള്ള ആസക്തി കുറയും.മാത്രമല്ല മധുരമുള്ള മുലപ്പാലിൽനിന്നു ഉപ്പും എരിവും പുളിയും ചേർന്ന ആഹാരത്തിലേക്കു മാറാൻ കുഞ്ഞിനു താത്പര്യം ഉണ്ടാകും.മധുരം പെട്ടെന്നു മടുക്കുന്നതാണല്ലോ പായസം കുടിക്കുമ്പോൾ ഈമടുപ്പു മാറാനാണല്ലോ നാരങ്ങാക്കറിപൊലുള്ള ഉപ്പിലിട്ടത് ഇടയ്ക്കൊന്നു തൊടുന്നത്“.

മധുരം കൂടുതൽ കഴിച്ചാൽ കഫം കൂടുതൽ ഉണ്ടാകുകയും അതാഹരിച്ചു വിര വളരുകയും ചെയ്യും.ഇതിനെ തറ്റയുന്നതിനും എരിവും പുളിയും ഉള്ള ആഹാരം ആവശ്യമാണ്‌”. അല്പം ചികിത്സാശാസ്ത്രം പഠിച്ച മാധവൻ

“ശരിയാണ്‌ ഇതൊക്കെ കണക്കിലെടുത്താണ്‌ ശുശ്രുതൻശരീരസ്ഥാനത്തിൽ

”ഷണ്മാസം ചൈനമന്നം പ്രാശയേല്ലഘു ഹിതം ച“ എന്നുപറഞ്ഞിട്ടുള്ളത്”

നാരദപുരാണത്തില്പറയുന്നതു നോക്കുക

ജന്മതോമാസി ഷഷ്ഠേ വാ സൌരേണോത്തമമന്നദം

തദഭാവേ/ഷ്ടമേമാസേ നവമേ ദശമേപിവാ

ദ്വാദശേ വാ/പി കുർവ്വീത് പ്രഥമാന്നാശനം പരമം

സംവത്സരേ വാ സമ്പൂർണ്ണേ കേ ചിദിഛന്തി പണ്ഡിത

തനുസരിച്ച് ഒരു വർഷം കഴിഞ്ഞാലും ഈചടങ്ങ് നടത്തണം എന്നാണ്‌.

“എന്തുകൊണ്ടാണ്‌ അതൊരു ചടങ്ങായത്?”മാധവൻ

“അന്നമാണ്‌ ശരീരത്തെ പോഷിപ്പിക്കുന്നതും ജീവനെ നിലനിർത്തുന്നതുമിതിനുവേണ്ടി സവിതാവിൽനിന്നുള്ള ഊർജ്ജ്മാന്‌ നമുക്ക് അന്നത്തിൽ ക്കൂടി കിട്ടുന്നത് ഓഷധികളില്ക്കൂടിക്കിട്ടുന്നതും മറ്റൊന്നല്ല.സവിതാവായ സൂര്യനിൽ നിന്നും ഓഷധീശനായ ചന്ദ്രനു ലഭിക്കുന്ന ഊർജ്ജമാണ്‌ ഔഷധികളില്ക്കൂടി ക്കിട്ടുന്നത് ഇക്കാരണങ്ങളെക്കൊണ്ട് വൈദികവും ദൈവികവുമായ ഒരു പരിവേഷം ആദ്യമായി അന്നം ഭുജിക്കുന്ന ചടങ്ങിന്‌ നല്കുകയാണുണ്ടായത് ഇരട്ടമാസങ്ങൾ ആൺകുട്ടിക്കും ഒറ്റമാസങ്ങൾ പെൺകുട്ടിക്കും എന്നൊരു പക്ഷമുണ്ട്.ചടങ്ങിലും മറ്റുസംസ്കാർങ്ങളിലേതു പോലെ സ്ത്രീലിങ്ങാ പുല്ലിംഗ വ്യത്യാസമുണ്ട്.ഇതിനു സ്മൃതിസമ്മതമല്ലാതെ ശൃതിസമ്മതമുണ്ടോ എന്നറിഞ്ഞുകൂടാ.

“ഇതിന്റെ ചടങ്ങുകൾ?”

“ഋഗ്വേദീയ ആശ്വലായനന്മാർക്ക് ഗണപതിയും പുണ്യാഹവും ദാനവും മുഹൂർത്തവും കഴിഞ്ഞാൽ നെയ്യും തേനും തൈരും നാലുകറികളും തൂശനിലയിൽ വിളമ്പണം.പുണ്യാഹ സമയത്ത് ശുധീകരിച്ച ഉണക്കലരിച്ചോറ്‌ തൂശനിലയിലെ വെള്ളിക്കിണ്ണത്തിൽ എടുത്ത് തൈരു തേനും നെയ്യും ചേർത്ത് കുഴച്ച് അഛൻ മന്ത്രം ചൊല്ലി അവസാനത്തുങ്കൽ പ്രാശിപ്പിക്കണം.മന്ത്രം ഇല്ലാതെ രണ്ടു വട്ടം കൊടുക്കുക.അമ്മയും മറ്റുള്ളവരും തുടർന്ന് മന്ത്രമില്ലാതെ കൊടുക്കുക.മന്ത്രം ഇതാണ്‌-

അന്നപതേ അന്നസ്യ നഃ ധേഹി അനീമിവസ്യ ശുഷ്മിണഃ

പ്ര പ്രദാതാരം താരിഷ ഊർജ്ജം നഃ ധേഹി ദ്വിപദേ ചതുഷ്പദേ

അല്ലയോ അന്നപതിയായ അഗ്നേ,ഞങ്ങൾക്ക് രോഗമുണ്ടാക്കാത്തതും ബലം നല്കുന്നതുമായ അന്നത്തെ തന്നാലും.ഊർജ്ജവാഹിയായ അന്നത്തെ പുത്ര പൌത്രാദികളായ മറ്റുള്ളവർക്കും നാല്ക്കാലികളായ മൃഗങ്ങൾക്കും നല്കിയാലും.നമ്മോടൊപ്പം മൃഗങ്ങളും ജീവിക്കണമെന്നും അവയ്ക്കും ആഹാരം ലഭ്യമാകണമെന്നുമാണ്‌ പ്രാർത്ഥിക്കുന്നത്.പരിസ്ഥിതിസൌഹൃദത്തിന്റെ ഉദാത്തഭാവങ്ങളാണ്‌ ഇതിലൊക്കെ ദർശിക്കാൻ കഴിയുക.തുടർന്ന് ഗണപതിവിടുർത്ത് ചടങ്ങവസാനിപ്പിക്കുക.സന്നിഹിതരായിടുല്ല എല്ലാവരും കുട്ടിയെ ആശീർവദിക്കുന്നതു നന്നായിരിക്കും.

‘ത്വമന്നപതിരന്നാദോ വര്‌ധമാനോ ഭൂയാഃ’ എന്ന് ആൺകുട്ടിയ്ക്കും ത്വമന്നപതിരന്നാദാ വര്‌ധമാനാ ഭൂയാഃ എന്ന്പെൺകുട്ടിയ്ക്കും ആശീർവദിക്കുക. സാമവേദീയ ജൈമിനീയന്മാർക്കും ഇതുപോലെതന്നെയാണ്‌.കൌഷീതികന്മാർകുംബാധൂലകന്മാർക്കും ബൌധായനന്മാർക്കും ഹോമത്തിനുശേഷമാണ്‌ പ്രാശനം. ചടങ്ങുകൾ വിസ്തരിച്ചു ചടങ്ങുപുസ്തകങ്ങളിൽ ഉണ്ട്.ഓഷധീ സൂക്തത്തിലെ ആറു മന്ത്രങ്ങളാണ്‌ ബൌഷായനന്മാർ ഹോമത്തിൽ ആഹുതിയ്ക്കായി ഉപയോഗിക്കുക. അശ്വിനീദേവകൾക്കു പോലും വൈദ്യോപദേശം നല്കാൻ കെല്പ്പുള്ള ദധീചിയുടെ കുലത്തില്പ്പെട്ടയാളാണ്‌ അധർവാവിന്റെ പുത്രനായ ഭിഷക്. ഇദ്ദേഹമാണ്‌ ഔഷധീസൂക്തത്തിന്റെ മന്ത്രദ്രഷ്ടാവ്.ആഹാരം അന്നമാവേണ്ടതിലേക്ക് ഇതു സൂചന നല്കുന്നു.

ശരീരത്തിന്റെ മാത്രമല്ല മനസ്സിന്റെ വികാസവും ഈ അന്നം കൊണ്ടാണ്‌ സാധിക്കുന്നത്.

അന്നസ്യ സൂക്ഷ്മ ഭാഗേൻ വികാസോ ഭവേത്

അതോ ന്യായാദർശനം കുര്യാച്ചാമലം സക്രിയാദിഭി.

അതുകൊണ്ട് ആഹാരം ശുദ്ധവും ശരിയായ മാർഗ്ഗതിൽ സമ്പാദിച്ചതുമായിരിക്കണം.സമ്പാദിച്ച രീതി നമ്മുടെ സ്വഭാവത്തെ സ്വാധീനിക്കും.ഒരു കഥ കേട്ടിട്ടില്ലേ? ഒരിക്കൽ ഒരു സന്യാസി രാജകൊട്ടാരത്തിൽ വന്നു.രാജാവിന്റെ അഭ്യർത്ഥന മാനിച്ച് അദ്ദേഹം അവിടെ തങ്ങി.സന്യാസിമാർക്ക് കൊട്ടാരത്തിൽ എവിടെയും കയറുവാനുള്ള സ്വാതന്ത്ര്യമുണ്ട്.കാലക്കേടിനു അന്നുതന്നെ രാജാവിന്റെ പള്ളിയറയിൽനിന്നു അദ്ദേഹത്തിന്റെ മാല മോഷണം പോയി.കൊട്ടാരത്തിൽ എല്ലായിടത്തും അന്വേഷിച്ചു.എല്ലവരേയും ചോദ്യം ചെയ്തു.മാല കിട്ടിയില്ല.എന്നാൽ സന്യാസിയോടു മാത്രം ചോദിച്ചില്ല.സർവ്വസംഗ പരിത്യാഗിയായ സന്യാസിയെ സംശയിക്കേണ്ടതില്ലല്ലോ.വാസ്തവത്തിൽ സന്യാസിയായിരുന്നു ആ മോഷ്ടാവ്.അദ്ദേഹം സ്വയം രാജാവിനോട് കുറ്റം ഏറ്റുപറഞ്ഞു.തനിക്ക് മോഷ്ടിക്കുന്ന സ്വഭാവമില്ലാത്തതാണെന്നും അന്നു കഴിച്ച ആഹാരത്തിൽ നിന്നാവാം ഈ മനോഭാവം ഉണ്ടായതെന്നും കൂടി പറഞ്ഞു.സ്വാമിയുടെ അഭ്യർത്ഥനയെ മാനിച്ച് കുശിനിക്കാരനെ വരുത്തി.അന്വേഷിച്ചതിൽനിന്നും എരിശ്ശേരി വച്ച മത്തങ്ങ ഒരു കള്ളൻ കൊണ്ടുവന്നുകൊടുത്തതാണെന്നു മനസ്സിലായി.മോഷ്ടിച്ചു സമ്പാദിച്ച ആഹാരം കഴിച്ചതു കൊണ്ടാണ്‌ സന്യാസിക്ക് മോഷ്റ്റിക്കുവാനുള്ള താല്പ്പര്യം ഉണ്ടായത്.

ആഹാര ശുദ്ധൌ സത്വശുദ്ധിഃ സത്വശുദ്ധൌ ധൃവാസ്മൃതി

സ്മൃതിലഭ്യേ സർവ്വഗ്രന്ഥീനാം വിപ്രമോക്ഷഃ

ആഹാരം ശുദ്ധമാവുമ്പോൾ ആത്മാവ് ശുദ്ധമാവുന്നു.ആത്മാവു ശുദ്ധമാവുമ്പോൾ മനസ്സും ശുദ്ധമാവുന്നു.ആത്മാവും മനസ്സും ശുദ്ധമാവുമ്പോൾ ബോധം തെളിയുന്നു.സ്മൃതി ഉണരുന്നു.എല്ലാ ഗ്രന്ഥികളും ചക്രങ്ങളും ഉണരുന്നു,തുറക്കുന്നു. ബോധം ചക്ക്രങ്ങളില്ക്കൂടി പുരോഗമിച്ച് ആത്മനിർവൃതിനേടി മോക്ഷം പ്രാപിക്കുന്നു.“

ഇങ്ങനെ പറഞ്ഞുകൊണ്ടിരുന്ന് സമയം പോയതറിഞ്ഞില്ല.അസ്തമയത്തോടടുത്തതിനാൽ എല്ലവരും സന്ധ്യാവന്ദനത്തിനായി എഴുന്നേറ്റു.അടുത്തുള്ള ഗുരുദേവക്ഷേത്രത്തിൽനിന്നും പ്രാർത്ഥന കേട്ടുതുടങ്ങി

അന്നവസ്ത്രാദി മുട്ടാതെ തന്നു രക്ഷിച്ചു ഞങ്ങളെ

ധന്യരാക്കുന്ന നീ ഒന്നുതന്നെ ഞങ്ങൾക്കുദൈവതം