**ബഡാ അഗ്നി= ബഡവാഗ്നി**

ആന കടൽ അമ്പിളിയമ്മാവൻ ഇവയൊക്കെ കുട്ടികൾക്ക് എത്ര കണ്ടാലും മതിവരാത്തതും വലിയവർക്കുപോലും നിത്യകൗതുകം നിലനിർത്തുന്നതുമാണ്.അവധിക്കാലമായതിനാൽ ഒരു ദിവസം കുട്ടികളുടെ ആഗ്രഹപ്രകാരം കടലു കാണാൻ പോയി..കുട്ടികൾ തിരയടിച്ചിറങ്ങുന്നതിനൊപ്പം ഓടിക്കളിച്ചുകൊണ്ടിരുന്നു.. സമയം സന്ധ്യയോടടുക്കുന്നു.കുട്ടികളെ അറ്റുത്തുവിളിച്ചിരുത്തി..കപ്പലണ്ടിയും വാങ്ങിക്കൊടുത്തു.സന്ധ്യയോടടുത്തപ്പോൾ അസ്തമയസൂര്യനോടൊപ്പം ആകാശവൗം മനോഹരമായി ശോഭിച്ചു. ഈ സമയത്തെ ആകാശവർണ്ണങ്ങൾ ഭാവനാവിഹാരികളെ ഏറെ മത്തു പിടിപ്പിച്ചിട്ടുള്ളതാണ്..ജി സങ്കരക്കുറുപ്പിന്റെ ഏതാനും ചില വരികൾ ഓർമ്മയിലെത്തി അധരങ്ങളിൽക്കൂടി പുറത്തുവന്നു.

ഇമ ചിമ്മിച്ചിമ്മി നോക്കിനിന്നുപോയ്ഞാൻ മൂവന്തിക്കാ‌-

ക്കമനീയ മഹാനട നടനലീല.

വിതതമാം വ്യോമകേശം പാറിടുന്നു കെട്ടഴിഞ്ഞു

ചിതറുന്നുണ്ടാനക്ഷത്ര രുദ്രാക്ഷമാല.

ശിവതാണ്ഡവസമയത്ത് ജടയഴിഞ്ഞ് മുടിചിതറിയതാകാം വൈകുന്നേരത്തെചക്രവാളച്ചുവപ്പെന്നാണ് കവി പറയുന്നത്.രുദ്രാക്ഷമാല പൊട്ടിച്ചിതറിയതാണ് ആകാശത്തിലെ നക്ഷത്രങ്ങൾ.ഇങ്ങനെ മനോഹരമായ ഭാവനകൾ

ഇളംകോവടികൾ ചിലപ്പതികാരത്തിലും ഇതു തന്നെ പറയുന്നു

“ചെഞ്ചിടൈചെന്റു തിചൈ മുകം ചെമന്നതും

ചെങ്കണ്ണായിരം തിരുക്കുറിപ്പരുളവും”

അഴിഞ്ഞുലഞ്ഞ ജട ചക്രവാളത്തിൽ അടിച്ചതുകൊണ്ടാണ് സന്ധ്യ്യാസമയത്തെ അരുണിമ..ത്ചൈമുകം,ദിശയുടെ മുഖം,അതുതന്നെ ചക്രവാളം.സന്ധ്യാസമയത്തു ആകാശത്തിൽ വർണ്ണങ്ങൾ മാറിമാറിവരുന്നത് നൃത്തം ചെയ്യുന്ന ധൂർജ്ജടിയുടെ കണ്ണിൽ ഭാവങ്ങൾ മാറി മാറി വരുന്നതാണേന്നാണ് ഇലങ്കോവടികൽ പറയുന്നത്. ഭഗവാന്റെ ചെങ്കണ്ണ് ആയിരക്കണക്കിന് തിരുക്കുറിപ്പുകളെ അരുളുന്നു.താണ്ഡവം ഉൾക്കൊണ്ടിരിക്കുന്നതു ചിലപ്പതികാരകാരകൻ തന്നെ.മയിൽപ്പീലികൊണ്ടുള്ള വീശലായിട്ടാണ് ജി,വി സി മുതലായവർ കാണുന്നത്..വി സി ബാലകൃഷ്ണപ്പണിക്കരുടെ അഭിപ്രായത്തിൽ ആകാശത്തിനും കടളിനും തീ പിടിച്ചതുകൊണ്ടാണ് സാന്ധ്യശോണിമ.

“ആകാശമംബുധി വനക്കടലെന്നിവറ്റി-

ലൊന്നിച്ചുവഹ്നിപിടിപെട്ടുവളർന്നുവെന്നോ”

എന്തായാലും മൂവന്തിനേരത്ത് ആകാശവും കടലും എല്ലാം മനോഹരം തന്നെ.

“വാരിധിയെന്നുംവാനമെന്നുമല്ലിപ്പോൾ

സൂര്യനാരായണാനുഗ്രഹനിർ ല്ലീനമിബ്രഹ്മാണ്ഡം”

സന്ധ്യാസമയത്തെ നിറത്തിനും നിറം മാറ്റത്തിനും കാരണമെന്താണ്?

മേഘത്തിലെ ജലകണികകളിലും കടലിലെ വെള്ളത്തുള്ളികളിലുമന്തരീക്ഷത്തിലെ ജലകണങ്ങളിലും പൊടിപടലങ്ങളിലും തട്ടി സൂര്യപ്രകാശത്തിനുണ്ടാകുന്ന പ്രകീർണ്ണനമാണിതിനു കാരണം. Scattering eqation ഒന്നുംതന്നെ അറിഞ്ഞിരുന്നില്ലെങ്കിലും ഈ പ്രതിഭാസത്തെപ്പറ്റി അവബോധമുള്ളവരായിരുന്നു നമ്മുടെ ഋഷിവര്യന്മാർ.ജലത്തിനും ജലകണികകൾക്കും ഉള്ളപ്രത്യേകതകളും അവയിലെ ഊർജ്ജവും ജൈവശക്തിയും അവർക്കറിയാമായിരുന്നു.. പുണ്യാഹത്തിലെ അടുത്ത മന്ത്രത്തിൽ ഇതൊക്കെയുണ്ട്.

ഹിരണ്യവർണ്ണാ: ശുചയ:

പാവകാ യാസു ജാത

കശ്യപോ യാസ്വിന്ദ്ര: അഗ്നിം

യ ഗർഭന്ദധിരേ വിരൂപാസ്താന

ആപശ---സ്യോനാ ഭവന്തു

സ്വർണ്ണനിറമൂള്ള വെള്ളം (ഹിരണ്യവർണ്ണാ) സ്വയം ശുദ്ധവും(ശുചയ)ശുദ്ധീകരണക്ഷമവും (പാവകാ)ആണ്.വൈകുന്നേരം കടൽത്തീരത്ത് പോയി നിന്നാൽചക്രവാളസീമയിൽ സമുദ്രജലത്തിനു സ്വർണ്ണനിറം കാണാനാകും ജലത്തിൽ പതിയ്ക്കുന്ന സൂര്യരശ്മികളിൽ നിന്നു മഞ്ഞയും ചുവപ്പും കിരണങ്ങൾ പ്രകീർണ്ണനം വഴി നമ്മുടെ കണ്ണിലെത്തുന്നതുകൊണ്ടാണിങ്ങനെ.സൂര്യപ്രകാശം ജലത്തെ ശുദ്ധീകരിക്കുന്നു..പൂജയിൽ ശംഖുപൂരണത്തിൽ ജലം ശുദ്ദ്ഹീകരിക്കാനുള്ള മന്ത്രത്തിൽ “പൂതാ സൂര്യസ്യരശ്മിഭി” എന്നുപറയുന്നുണ്ടല്ലോ.അങ്ങനെ ജലം ശുദ്ധമാണ്.അതിനു മറ്റുള്ള വസ്തുക്കളിലെ അഴുക്കുകൾ തന്നിലേക്ക് ലയിപ്പിച്ച് അവയെ ശുദ്ധീകരിക്കാനും കഴിയും.ശുദ്ധീകരണസമർത്ഥമായ ഏതിനും പാവക ശബ്ദം ഉപയോഗിക്കാം. “പുനാതി ഇതി പാവക” ശുദ്ധീകരിക്കുന്നതുകൊണ്ട് പാവകൻ.ശുദ്ധീകരണക്ഷമത ഏറ്റവും കൂടുതൽ അഗ്നിക്കാണ്.അതുകൊണ്ട് ലൗകികത്തിൽ പാവകശബ്ദം അഗ്നിയുടെ പര്യായമായി ഉപയോഗിക്കുന്നു.ഇനിയും ജലത്തിന്റെ ജീവശ്ശക്തിയെപ്പറ്റിപ്പറയുന്നു.യാറ്റ്ഹൊന്നിലാണോ കശ്യപൻ ജനിച്ചത്(യാസു ജാത കശ്യപോ) യാതൊന്നിലാണോ ഇന്ദ്രൻ ജനിച്ചത് (യാസ്വിന്ദ്ര;) യാതൊന്നാണോ അഗ്നിയെ ഗർഭം ധരിച്ചിരിക്കുന്നത് (അഗ്നിം യാ ഗർഭന്ദധിരെ) വിവിധരൂപങ്ങളിലുള്ള ആ ജലങ്ങൾ (വിരൂപാ: താ ആപ☺ ഞങ്ങൾക്ക് സുഖദങ്ങളായി ഭവിക്കട്ടെ. (ശം ന: സ്യോനാ ഭവന്തു)”

“വെള്ളം അഗ്നിയെ ഗർഭം ധരിക്കുകയോ? തീയ് വെള്ളത്തിൽ വച്ച് കെട്ടുപോവുകയില്ലേ?”

“ഇവിടെ അഗ്നി എന്നു പറഞ്ഞാൽ ഊർജ്ജം എന്നുമനസ്സിലാക്കിയാൽ മതി.സമുദ്രത്തിൽ സൂക്ഷിച്ചിരിക്കുന്ന ഒരഗ്നിയെപ്പറ്റി പുരാണത്തിൽ പറയുന്നുണ്ട്.- ബഡവാഗ്നി..ഔർവ്വൻ എന്ന മഹർഷിയുടെ കോപാഗ്നി പിതൃക്കളുടെ അഭ്യർത്ഥന മാനിച്ച് സമുദ്രത്തിൽ നിക്ഷേപിച്ചതാണെന്നാണ് സങ്കല്പം. ഇത് കുതിരയുടെ മുഖാകൃതിയിൽ ദക്ഷിണസമുദ്രത്തിൽ സ്ഥിതി ചെയ്യുന്നു. ഇതു പ്രവർത്തിക്കുന്നതുകൊണ്ടാണ് സമുദ്രത്തിലെ ജലവിതാനം ക്രമാതീതമായി ഉയരാതെയിരിക്കുന്നത്.ജലവിതാനം ഉയരാതെയിരിക്കണമെങ്കിൽ എന്തു സംഭവിക്കണം? കുറേ ജലം ബാഷ്പീകരിച്ചു പോകണം. അപ്പോൾ ജലത്തിനെ ബാഷ്പീകരിപ്പിക്കാനു ള്ളചാലകശക്തിയാണിത്.ഏത് ഊഷ്മാവിലുംജലം ബഷ്പീകരിക്കും.വ്യത്യസ്ത നിരക്കിലായിരിക്കുമെന്നുമാത്രം. ഇതൊരു പ്രകൃതിപ്രതിഭാസമാണ്.ഇതിനെ അനുകൂലിക്കുന്ന ഘടകം താപഗതികം (thermodynamics)അനുസരിച്ച് എൻട്രോപി(entropy) വർദ്ധനയാണ്.എൻട്രോപി വർദ്ധിക്കുമ്പോൾ ക്രമരാഹിത്യം വർദ്ധിക്കുന്നുജലം ബാഷ്പമാകുമ്പോൾതന്മാത്രകൾ ക്രമരഹിതമായി സഞ്ചരിക്കുന്നു. എൻട്രോപി വർദ്ധിക്കുന്ന രീതിയിലാൺ` പ്രകൃതിപ്രതിഭാസങ്ങൾ നടക്കുക.”

“ക്രമരാഹിത്യമാണോ പ്രകൃതി ഇഷ്ടപ്പെടുന്നത്?”

“ക്രമരാഹിത്യവും ഇഷ്ടപ്പെടുന്നുണ്ട്.തോന്ന്യാസം ആണല്ലോ എല്ലാവർക്കും ഇഷ്ടവും എളുപ്പവും.ബഡവാഗ്നി എൻട്രോപ്പിയാകാം.”

“അങ്ങനെയെങ്കിൽ ജലം മുഴുവൻ ആവിയാവേണ്ടേ?”

“സമതുലിതാവസ്ഥയിൽ പ്രപഞ്ചം നിലനിൽക്കണമെങ്കിൽ എൻട്രോപി കുറയുന്ന പ്രതിഭാസവും ഉണ്ടാകണംക്രമരാഹിത്യത്തിൽനിന്നു ക്രമത്തിലേക്കു വരണം.ജൈവപ്രതിഭാസങ്ങളിലങ്ങനേയാണ്o ഒരുഭാഗത്തു ക്രമരാഹിത്യം സംഭവിക്കുമ്പോൾ മറുഭാഗത്തു ക്രമം ഉണ്ടാകണം. അതുകൊണ്ട് ജലത്തിൽ ജൈവപ്രതിഭാസവും ഉണ്ടാകണം. സകലജീവജാലങ്ങളും ഉത്ഭവിച്ചത് കശ്യപ പ്രജാപതിയിൽനിന്നാണ്. കശ്യപപ്രജാപതി ജലത്തിൽനിന്നും ജീവന്റെ സ്ഫുരണത്തിനാവശ്യമായ ശക്തിവിശേഷമാണ് കശ്യപൻ. ഇത് ജലത്തിലുണ്ട്. സാധാരണരീതിയിൽ വിത്ത് മുളക്കണമെങ്കിൽ ഈർപ്പം വേണം.ഇന്ദ്രൻ ജനിച്ചതും ജലതിലാണ്. പുരാണത്തിൽ കശ്യപന്റെ പുത്രനാണല്ലോ ദേവേന്ദ്രൻ.ഇന്ദ്രന്റെ ആയുധമായ മിന്നൽ എവിടെയാണ് കാണപ്പെടുന്നത്? കാർമേഘത്തിൽ.മേഘത്തിലുണ്ടാകുന്നവൈദ്യുതിചാർജാണ് മിന്നലിനു കാരണമെന്ന് ഇന്നറിയാം. എല്ലാത്തരത്തിലുള്ള ഊർജ്ജവും ജലത്തിലുണ്ട്. ഈ ഊർജ്ജത്തിന്റെ ഏറ്റക്കുറച്ചിലനുസരിച്ച് ജലത്തിനു വിവിധ രൂപങ്ങളുണ്ട്.-ജലം ,മേഘം,മഞ്ഞുകട്ട,നദി,സമുദ്രം ഇങ്ങനെ പലതും.ബഡവാഗ്നി ഒരു പക്ഷെ എല്ലാ ഉഉർജ്ജങ്ങളുടെയും സങ്കലിതരൂപമായിരിക്കും.ആധുനിക ശാസ്ത്ര സങ്കല്പങ്ങളുമായി വളരെ അടുത്തു നിൽക്കുന്ന ഒരു മന്ത്രമാണിത്.

പുണ്യാഹജലത്തിനു സ്രുഷ്ടിയുടെ പ്രാരംഭത്തിലെ കാരണജലത്തിന്റെ പ്രാതിനിധ്യമുണ്ട്്.ആ കാരണജലത്തിൽ ഏറെക്കാലം പ്രവർത്തിച്ച ഹിരണ്യാണ്ഡത്തെയാണ് പുണ്യാഹജലത്തിലെ സ്വർണ്ണം സൂചിപ്പിക്കുന്നത്. ഈ കാരണ ജലത്റ്റ്ഹിലാണ് കാലസ്വരൂപനായ സൂര്യൻ ഉണ്ടാകുന്നത്.ഊർജ്ജപ്രഭകളെ വിശദമാക്കാനാണ് ഹിരണ്യവർണ്ണാ: എന്ന് ആദ്യമേപറഞ്ഞത്.

ജലത്തിന്റെ ശുധീകരണക്ഷമതയെത്തന്നെ ഇനിയും വർണ്ണിക്കുകയാണ്

യാസം രാജവരുണോ യാതിമദ്ധ്യേ

സത്യാനൃതേ അവപശ്യഞ് ജനാനാം

മധുശ്ചുത ശുചയോ യാ; പാവകാ

സ്താന: ആപശ---- സ്യോനാഭവന്തു

ഏതൊരു വരുണരാജാവ് (യാസം രാജവരുണോ) ഏതിന്റെ മധ്യത്തിലിരുന്നുകൊണ്ടാണോ(യാതിമധ്യേ) ജനങ്ങളുടെ (ജനാനാം) സത്യാസത്യങ്ങളെ(സത്യാനൃതേ)കണ്ടുകൊണ്ടിരിക്കുന്നത് (അവപശ്യൻ) മധുനിഷ്യന്ദികളും (മധുശ്ചുത) ശുദ്ധവും (ശുചയോ) ശുദ്ധീകരണക്ഷമവും (പാവകാ) ആപോദേവിമാരേ,ഞങ്ങൾക്ക് സുഖവും മങ്ങളവുമ്പ്രദാനം ചെയ്യേണമേ. (സ്യോനാഭവന്തു)

ഋഗ്വേദം(5-4-16)ൽ ഈ മന്ത്രമുണ്ട്..അവിടെ ആപോദേവിരിഹമാമവന്തു എന്നാണ് അവസാനിക്കുന്നത്. ആപോദേവിമാർ ഇവിടെ ഇരിക്കുന്ന എന്നെ രക്ഷിക്കട്ടെ എന്നാണർത്ഥം.ജലമദ്ധ്യത്തിൽ വസിച്ചുകൊണ്ട് അഷ്ടദിക്പാലകരിലൊരാളായ ,പശ്ചിമദിക്കിന്റെ അധിപതിയായ വരുണൻ ജനജീവിതത്തിലെ സത്യാസത്യങ്ങളും ധർമ്മാധർമ്മങ്ങളും നിരീക്ഷിച്ചുകൊണ്ടിരിക്കുകയാണ്. വരുണൻ മാത്രമല്ല,ആപസ്സായ ജലവും. ചതുർദ്ദശലോകസാക്ഷികളില്പെട്ടതാണല്ലോ ജലവും.-

ആദിത്യചന്ദ്രാനിലോനലശ്ച

ദ്യൗർഭൂമിരാപോഹൃദയം യമശ്ച

അഹശ്ച രാത്രിശ്ച ഉഭേച സന്ധ്യേ

ധർമ്മശ്ച ജാനാതി നരസ്യവൃത്തി

ജലം ഭൗതികമായ ശുദ്ധീകരണം മാത്രമല്ല, ആന്തരികമായ ശുദ്ധീകരണവും നടത്തുന്നുണ്ട്.ആപോദേവിമാരാണ് അവർ.

ജലത്തിന്റെ കഴിവുകളെപ്പറ്റിയുള്ള അടുത്ത മന്ത്രവും നോക്കാം

യാസം ദേവാ ദിവി കൃണ്വന്തി ഭക്ഷം യാ

അന്തരീക്ഷേ ബഹുധാഭവന്തി

യാപൃഥിവിം പയസോന്ദന്തിം

ശുക്രാസ്താന ആപശ---സ്യോനാഭവന്തു

യാതൊന്നാണോ അമൃതമായി സ്വർഗ്ഗത്തിലുള്ള(ദിവി) ദേവന്മാർ ഭക്ഷിക്കുന്നത്(കൃണ്വന്തി ഭക്ഷം) ,യാതൊന്നാണോ അന്തരീക്ഷത്തിൽ വിവിധരൂപത്തിൽ ഭവിക്കുന്നത് (അന്തരീക്ഷേ ബഹുധാ ഭവന്തി) യാതൊരു ജലമാണോ ഭൂമിയെ നനയ്ക്കുന്നത് (പയസാ പൃഥിവിം ഉന്ദന്തി) നിർമ്മലങ്ങളായ ആ ജലങ്ങൾ ഞങ്ങൾക്ക് (ശുക്രാ: ത: നഃ) സുഖദങ്ങളും മങ്ങളദായകവുമായി ഭവിക്കട്ടെ (സ്യോനാഭവന്തു)

ഇവിടെ പറയുന്ന ജലം സാധാരണ ഹൈദ്രജനും ഓക്സിജനും ചേർന്നജലമല്ല.സൃഷ്ടിയുടെ ആദിയിൽ ഉള്ള കാരണജലമാണ്.(primordial fluid) കഴിഞ്ഞ മന്ത്രത്തിൽകണ്ട ഇക്കാര്യം ശുക്രാഃ താഃ എന്നതുകൊണ്ട് ഒന്നുകൂടി വെളിപ്പെടുത്തുന്നു. മൗലികോർജ്ജങ്ങളുടെ കൂടിച്ചേരലാണ് ശുക്രശബ്ദം കൊണ്ടുദ്ദേശിക്കുന്നത്.അതുപോലെ ബഹുധാഭവന്തി എന്നതുകൊണ്ട് ജലം മഞ്ഞായും മഴയായും പുഴയായും മാറുന്നു എന്നുതോന്നുമെങ്കിലും അതല്ല ഇവിടുത്തെ വിവക്ഷ.ജലം കാരണജലമാണല്ലോ.അപ്പോൾ പരബ്രഹ്മത്തിൽനിന്നും പരിവർത്തിതമായി പ്രപഞ്ചവസ്തുക്കൾ വിവിധരൂപത്തിൽ പ്രകടിതമായതിനെയാണിതു സൂചിപ്പിക്കുന്നത്.ആപസ്സും ജ്യോതിസ്സും കൂടിച്ചേർന്നതാണിത്.പ്രാണശക്തിയും പ്രവർത്തനശക്തിയും

അടുത്തമന്ത്രത്തിലും ഈ കാര്യങ്ങളൊക്കെത്തന്നെയാണ്പ്രതിപാദിക്കുന്നത്.

ശിവേന മാ ചക്ഷുഷാ പശ്യതാപശ്ശിവയാ തനുവോപസ്പൃശത

ത്വചം മേ സർവം അഗ്നി രപ്സുഷേദോ ഹുവേ

വോ മയിവർച്ചോ ബലമോജോ നിധത്ത

ആപോദേവിമാരേ,എന്നെ അനുഗ്രഹാത്മകമായ (ആപഃ മാ ശിവേന) വീക്ഷണത്തോടെ നോക്കിയാലും (ചക്ഷുഷാ പശ്യതാ). നിങ്ങളുടെ പാപഹരമായ ശരീരം കൊണ്ട് (ശിവയാ തനുവാ മേ) എന്റെ ത്വക്കിനെ സ്പർശിച്ചാലും (ത്വചം ഉപാസ്പൃശ) നിങ്ങളുടെ ജലവാസികളായ (വ അഫ്സുഷദ ) എല്ലാ അഗ്നികളെയും (സർവ്വം അഗ്നിം) ആഹ്വാനം ചെയ്യുന്നു (ഹുവേ)..എന്താണാഹ്വാനം ചെയ്യുന്നത്? നിങ്ങൾ തേജസ്സും ബലവും പ്രവർത്തനശക്തിയും എന്നിൽ നിക്ഷിപ്തമാക്കിയാലും (മയി വർചഃ ബലം ഓജഃ നിധത്ത).ഇവിടെ ജലത്തിൽ അടങ്ങിയിരിക്കുന്ന എല്ലാവിദ്ഹ ഊർജ്ജങ്ങളേയും എനിക്കു ലഭ്യമാക്കണേയരെന്നാണ് പ്രാർത്ഥിക്കുന്നത്.

ഇനിയൊന്നും അറിയാനില്ല എന്നമ്ന്കരിക്കുന്ന മനുഷ്യൻ പച്ചവെള്ളത്തെപ്പോലും മുഴുനായിമനസ്സിലാക്കിയിട്ടില്ലെന്നതാണ് വാസ്തവം