**പത്തു വിക്കറ്റ്**

**സി വി ശങ്കരൻ ചേലമറ്റത്തില്ലം**

(1999 ൽ പാക്കിസ്ഥാനെതിരെ 74 റൺസ് വഴങ്ങി അനിലകുംബ്ലെ പത്തുവിക്കറ്റ് എടുക്കുകയുണ്ടായി.ഡൽഹിയിലെ കോട്ലാ ഗ്രൗണ്ടിലായിരുന്നു കളി)

സമസ്തലോകത്തിനു സാക്ഷിയായി

കോട്ലാഗ്രൗണ്ടിൽ ചിതറിത്തകർന്നൂ

വിക്കറ്റു പത്തും പണയപ്പെടുത്തി

പാക്ടീമു തൻ തോൽവിയിതാകഴിഞ്ഞു

പത്തോടു പത്തും ഇരുകൈയ്യിലാക്കി

കർണടകത്തിന്റെ പ്രസിദ്ധപുത്രൻ

ചക്രം കറക്കുന്നകണക്കു തന്നെ

പന്തും കറക്കീട്ടെറിയുന്നകേമൻ

അനേകദുഷ്ടർക്കൊരുകാലനായി

സുദർശനത്തെ എറിയുന്ന കൃഷ്ണൻ

അതാ നമിക്കുന്നു ശിരസ്സു താഴ്ത്തി

“കുംബ്ലെ അനിൽകുംബ്ലെ ജയിപ്പുതാക”

ലക്ഷ്യത്തിലെത്തുന്നൊരു പന്തു കണ്ട്

ലക്ഷ്യാഭിമുഖ്യൻ വിജയൻ കിരീടി

അസ്താഭിമാനം പറയുന്നു പാർത്ഥൻ

“കുംബ്ലെ നയിക്കും പട മൂത്തജ്യേഷ്ഠാ!”

ഗംഗാപ്രവാഹത്തിലടർന്നപോലെ

വിക്കറ്റുവീഴുന്നൊരുവീഴ്ച്ചകണ്ട്

ഗോകർണ്ണനാഥൻ ശിവശങ്കരന്നും

ആകർണ്ണനേത്രം പെരുതായ് വിടർന്നു

അഫ്രീദിയും അൻവറുമല്ല ഹക്കും

അള്ളോ യുഹാനും ഗതരായിടുമ്പോൾ

നാരായണാ! യെന്നുമിഴിച്ചുപോയീ

ഭക്തോത്തമൻ ദേവമുനീന്ദ്രമുഖ്യൻ

കർണ്ണാടകം പെറ്റൊരു വീരപുത്രൻ

ലെഗ്സ്പിന്നുകാർക്കുള്ളഭിമാനമായി

ആസ്റ്റ്രേലിയൻ വോണുമഴിച്ചുവിട്ടു

ആത്മാർത്ഥമായുള്ളഭിനന്ദനങ്ങൾ

**മുന്നേറ്റം**

ആറടിച്ചു നാലടിച്ചു നൂറെടുക്കും ടെണ്ടുൽക്കർ

ഗണ്ടൻ സ്കോറു രണ്ടുകൈയിൽകൊണ്ടുവരും ടെണ്ടുൽക്കർ

റണ്ണെടുത്തു റണ്ണെടുത്തു നീണ്ടുനിൽക്കും സൗരവൻ

പട പടയായ് പൊടിപൊടിയായ്ബാറ്റുവീശും ദ്രാവിഡൻ

ഒത്തുവന്നാൽ പത്തുനൂറുപാട്ടിലാക്കും സ്കിപ്പറും

ബാറ്റിങ്ങിലോ ഈറ്റപ്പുലി ചീറ്റിനിൽക്കും ഭാരതം