ശനീശ്വരസ്തോത്രം

സി വി ശങ്കരൻ ചേലമറ്റത്തില്ലം

(കേരളത്തിലെ കോളേജുകളിൽ u.g.c നടപ്പാക്കുകയും പ്രവൃത്തിസമയം വർദ്ധിപ്പിക്കുകയും ശനിയാഴ്ചകൂടി പ്രവൃത്തിദിനമാക്കുകയും ചെയ്തപ്പോൾ എഴുതിയത്)

1

മാർക്കുലിസ്റ്റുമടക്കിവാങ്ങി പാസ്സുബുക്കുകൾ നൽകിയും

പത്തുമായിരമല്ലലക്ഷമതൊന്നുതന്നെ കൊടുത്തുഞാൻ

ലക്ചറായൊരുകോളേജ്ലക്ചറായി കൃതാർത്ഥനായ്

ദേവ! ദേവ! യമാഗ്രജായ!ശനീശ്വരായ നമോസ്തുതേ!

2

ഒന്നുരണ്ടുമതല്ല കൊല്ലം പന്തിരണ്ടു മുഴുക്കെയും

ദ്വാദശാത്മദിവാകരന്നുദയാസ്തമയങ്ങളേൽക്കയാൽ

പ്രൊഫസറായ് ചില ജാട തൻ പ്രഭുവായ്ചമഞ്ഞുവിളങ്ങിഞാൻ

ദേവ ദേവ യമാഗ്രജായ! ശനീശ്വരായനമോസ്തുതേ!

3

കേന്ദ്രഫണ്ടുലഭിക്കുവാൻ ചില ഗൂഢതന്ത്രമൊരുക്കവെ

സ്കീമിലാക്കിയുയർത്തിയും ചിലസ്കെയിലിലാക്കിയമർത്തിയും

മൂഷികസ്ത്രികണക്കുഞാനൊരു ലക്ചറായി യഥാക്രമം

ദേവ ദേവ യമാഗ്രജായ ശനീശ്വരായ നമോസ്തുതേ!

4

ഭ്രഷ്ടമാനസചിത്തനായൊരുസ്കെയിലനായൊരുസ്കെലിറ്റനായ്

കൂനുവന്നു വളഞ്ഞു ഞാനൊരു ഗോഷ്ടിയായി നടന്നുഞാൻ

വിത്തമില്ല പ്രഭുത്തമില്ലൊരുസ്ഥാനമില്ലൊരുമാനവും

ദേവ ദേവ യമാഗ്രജായ ശനീശ്വരായ നമോസ്തുതേ!

5

“മോക്ഷദായകമായനല്ലവരം നിനക്കു ലഭിക്കുവാൻ

ആഴ്ചമുഴുവൻ ജോലിചെയ്കൊരുവീഴ്ചവന്നുഭവിക്കൊലാ”

റേഷനെങ്ങ്അനെ വാങ്ങിടും ശനിദോഷമെങ്ങനെ നീക്കിടും?

ദേവ ദേവ യമാഗ്രജായ ശനീശ്വരായ നമോസ്തുതേ!

6

പ്രാതഃകാലമുണർന്നെണീറ്റൊരുവാതരോഗമുണർന്നിടാം

സ്നാനഭോജനമൊക്കെയുള്ളൊരു മട്ടിലാകിയൊതുക്കിടാം

പൂജയഞ്ചിലെതിർത്തപൂജകൾ ക്ലാസ്സിലെത്തിനടത്തിടാം

ദേവ ദേവ യമാഗ്രജായ ശനീശ്വരായ നമോസ്തുതേ!

7

രണ്ടുനേരം പഞ്ചു ചെയ്തിടുമിഞ്ചനാ,യൊരുപഞ്ചറായ്

പിഞ്ചുപാവം കുട്ടികളെ പിണ്ടിപോലെയറുത്തിടാം

തന്നിടുന്നൊരു ശിക്ഷയൊക്കെയുമേറ്റിടുന്നു ദയാനിധേ!

മന്ദവാരമൊഴിക്കണേ ശനീശ്വരായനമോനമഃ