**ഇ-ലോകം**

**സി വി ശങ്കരൻ ചേലമറ്റത്തില്ലം**

മഴയായി മഴയായി മഴയായി നില്ക്കയാൽ

കഴിയാതെയായിയെൻഭഗവാനേ

ഒഴിയാതെ ഞാനെന്നും തിരുമുമ്പിലെത്തുന്ന

പതിവുമെനിയ്ക്കു മുടക്കമായി

പിഴയാതെ പഴിയാതെ അഴലാതിരിക്കുവാൻ

മിഴി നിറച്ചങ്ങയെക്കണ്ടിടാനും

വഴിയൊന്നുംകാണാതെ വെറുതേയിരിയ്ക്കുമ്പോ

ളൊരു വഴി കാട്ടണേ ഉടയോനേ

മുത്തശ്ശി തന്നുടെ പ്രാർത്ഥന കേൾക്കവേ

യോടിവന്നെത്തുന്നിതപ്പുക്കുട്ടൻ

“എന്തിനാ മുത്തശ്ശിയിങ്ങനെകേഴുന്ന

തെങ്ങുവേണേലും ഞാൻ കൊണ്ടുപോകാം”

“എങ്ങനെ പോകും നാം?തുമ്പിക്കൈവണ്ണത്തിൽ

കോരിച്ചൊരിയുന്നു കാണ്മതില്ലേ?”

“മഴയൊക്കെപ്പെയ്തോട്ടെ കാറ്റുമടിച്ചോട്ടെ

മിഴിപൂട്ടിനിന്നോളൂ മുത്തശ്ശിയേ”

“അമ്പടാ കള്ളാ! നീ വേദാന്തംചൊല്ലുന്നൊ?

ഉള്ളിന്റെയുള്ളിലായ്തേവരുണ്ട്”

“അല്ലല്ല,മുത്തശ്ശീ,അപ്പൂന്‌ പറ്റുമോ

വേദന്തം ചൊല്ലിക്കളിപ്പിച്ചിടാൻ?

പതിന്നാലുലോകത്തിനപ്പുറമായിട്ട്

ഈലോകമെന്നൊരു ലോകമുണ്ട്

അവിടേയ്ക്കുവേഗത്തിൽ കൊണ്ടുപോയീടാമേ

യിവിടെയിരൂന്നോളൂമുത്തശ്ശിയെ”

കമ്പ്യൂട്ടർ മൌസിലായ്കൈവിരലെത്തുന്നു

ഗൂഗ്ഗിളീല്ക്കേറുന്നിതപ്പുക്കുട്ടൻ

“കൺതുറന്നോളുക മുത്തശ്ശിയമ്മയെ

നീലക്കാർവർണ്ണനെ കണ്ടുകൊൾക”

കൺതുറന്നീടുന്ന മുത്തശ്ശികാണുന്നു

വിസ്മയത്തോടെയക്കാർവർണ്ണനെ

“മിന്നും പൊന്നിൻ കിരീടം തരി വളകടകം

കാഞ്ചിപൂഞ്ചേലമാലാ....”

“കണ്ണനെക്കൈകൂപ്പിതീർന്നുവോമുത്തശ്ശീ?

കൈലാസനാഥനെക്കണ്ടിടേണ്ടേ?

കണ്ണടച്ചോണ്ടെന്നെ തൊട്ടുനിന്നീടു നാ

-മെത്തിടും കൈലാസം ക്ഷിപ്രവേഗം“

എത്തിപ്പോയ് നാമെന്നു ചൊല്ലിന്നിതപ്പുവും

ഞെക്കുന്നു മൌസിന്റെബട്ടണൊന്നിൽ

ഉദ്വേഗത്തൊടെയക്കൺതുറന്നീടുന്ന

മുത്തശ്ശിതൻ മുമ്പിൽ പാർവതീശൻ

”ശൂലം കപാലം കടുന്തുടി രുദ്രാക്ഷം“

”പോയിടാം നമ്മൾക്കു ദുർഗ്ഗാലയത്തിലും

ദു:ഖങ്ങൾ തീർക്കേണ്ടേ മുത്തശ്ശിയേ“

മൌസൊന്നു ഞെക്കുന്നു കണ്ണൊന്നു ചിമ്മുന്നു

ദുർഗ്ഗാഭഗവതി വന്നെത്തുന്നു

”ശം ഖാസി ചാപ ശര ഭിന്നകരാം ത്രിനേത്രാം“

വള്ളീമണാളനെ ക്കാണുന്നുമുത്തശ്ശി

വാഗ്ദേവിയംബയെക്കൈകൂപ്പുന്നൂ

ബാലേന്ദുശേഖരൻപുത്രൻ ഗണപതി

അഞ്ജനാസൂനുവാംശ്രീഹനൂമാൻ

ആദിത്യനാദിയാം രാശിനാഥന്മാരും

കലിയുഗവരദനാം ധർമ്മശാസ്താ

രക്ഷസ്സു,നാഗങ്ങൾ,ഭൂതഗണങ്ങളും

മുത്തശ്ശി കണ്ടുതൊഴുതിടുന്നൂ

”ഇനി ഏതു ദേവനെ ക്കാണണം മുത്തശ്ശീ?

നിമിഷം കൊണ്ടെത്തിടാംസവിധത്തിലും

ദേവന്മാർ പാർക്കുന്ന നാടേത് മുത്തശ്ശീ?“

“ഇ-ലോകമാണല്ലോ അപ്പുക്കുട്ടാ”