**കുട്ടിത്താരാട്ട്**

അമ്മതൻ വാത്സല്യമുത്തേ-ജഗ-

ദംബ തൻ കാരുണ്യ സത്തേ

ഈശ്വരി തന്റെ കനിവേ-പര-

മേശ്വരൻ തന്റെ വരമേ

സൂക്ഷിച്ചു വെച്ചോരമൃതോ-അമ്മ-

ആനന്ദമായിങ്ങുതന്നൂ

കണ്ണുകൾക്കുള്ള കുളിർമ-നല്ല-

കാതിലെ തേന്മഴഗാനം

ആനന്ദഭൈരവി രാഗം-മൃദു-

ചെമ്പടതാളത്തിൻ മേളം

ആതിരാതൂനിലാവെണ്മ-നല്ലോ-

രാൺ മയിലാടുന്ന ഭംഗി

മാനത്തുമാരിവില്ലെത്തീ-ഇതാ-

മുറ്റത്തു ചെമ്പകം പൂത്തൂ

തുള്ളുന്ന പൈക്കുട്ടി ച്ചേലേ-കിളി-

പാറിപ്പറക്കുന്നവാനേ

രാസസൂത്രത്തിൻ ചിമിഴിൽ-രസ-

രാസവിലോലയാം ദേവി

കാർത്തിക ദീപം തെളിഞ്ഞു-പാരി-

ലേവർക്കുമുത്സവമായി

ബാലസരസ്വതി വന്നു-എന്റെ-

മാനസതാരുമുണർന്നൂ

വിനതയ്ക്കു പുത്രൻ ഗരുഢൻ-എന്നും-

വിഷമങ്ങൾ നീക്കിയപോലെ

കുഞ്ഞിന്റെ പുഞ്ചിരി കാൺകെ-മനം-

കുളിർതെന്നലേറ്റതുപോലെ

അഛന്റെ പുന്നാരക്കുട്ടി-എന്നും-

അമ്മയ്ക്കു വാത്സല്യ ക്കട്ടി

ചാഞ്ചാടിയാടിയുറങ്ങൂ-മോളു-

ബാലസരസ്വതി വാവ വാവോ