**പുറന്നാൾപാട്ട്**

അരുണോദയമായല്ലോ ആദിത്യ !നമസ്തേ!

കരുണാകരഭഗവാനേ, കാത്തീടുക ലോകം

കോവിലിലെദീപങ്ങൾ മിഴിചിമ്മിയുണർന്നൂ

തിരുനടയിൽ മണിനാദം ഭഗവാനെയുണർത്തി

ഇന്നെന്തേ പുലരിയിലെ വെയിൽനാമ്പുകൾവന്നൂ​‍

ഇടവത്തിൽ പുതുമഴകൾ പിന്നോട്ടുവലിഞ്ഞൂ

കരിമേഘക്കാറുകളുമങ്ങെങ്ങോ പൊയ്പോയ്

വൈരക്കൽനിറമായി പുൽത്തുമ്പിൽ തുള്ളികളും

കളകളമായ് പാടുന്നൂശാഖികളിൽ കിളികൾ

കളഭച്ചാർത്തേറ്റതുപോൽ മാനത്തിൻ മുഖവും

പൂച്ചെടികൾ പൂവുകളാൽ പൂരിതമായ്തീർന്നൂ

കാറ്റിളകും നേരത്തൊരു സൌരഭ്യമുതിർന്നൂ

പൂത്തുമ്പികളാർത്തുലസിച്ചെമ്പാടുമുയർന്നൂ

കാർത്തികയിൽ നിറദീപം ചാർത്തിയപോൽതന്നെ

ഇന്നെന്തേ പ്രകൃതിയ്ക്കീ പുതുശോഭകൾ വന്നൂ?

ഇന്നെന്തേ കുളിർതെന്നലു കിന്നാരം ചൊന്നൂ?

ഇടവത്തിൽ കാർത്തികയായൊരു വർഷവുമായി

ബാലയ്ക്കു പുറന്നാളിൻ മാധുര്യവുമായി

അമൃതേശ്വരി അമ്മയ്ക്കും ആനന്ദം വായ്ചൂ

അമൃതോപമമായുള്ളൊരു വരമേകൂ ദേവീ!

ദീർഘായുസ്സേകട്ടെ ദേവൻ പരമേശൻ

ആരോഗ്യമതേകട്ടെ ദേവി അഖിലേശി!