മരതകകിങ്ങിണിസൌഗന്ധികസ്വർണമായ്------------

സി വി ശങ്കരൻ ചേലമറ്റത്തില്ലം

മകരമാസത്തിലെ ഒരു തെളിഞ്ഞ പ്രഭാതം.അപ്പുവും അഛനുംകൂടി മുറ്റത്തു അലസമായി ഉലാത്തുന്നു.

“ഒരു കവിത ചൊല്ലൂ, അഛാ”അപ്പു ആവശ്യപ്പെട്ടു.

“വൈലോപ്പിള്ളിയുടെ മാമ്പഴം ആയാലോ?”

“ശരി” അപ്പു സമ്മതിച്ചു.അപ്പുവിനു വളരെ ഇഷ്റ്റപ്പെട്ട കവിതയാണ്‌.അഛനും അമ്മയും ചൊല്ലി പല തവണ കേട്ടിട്ടുള്ളതാണ്‌.അതിലെ പല വരികളും അപ്പുവിനു കാണാപ്പാഠമാണ്‌

അങ്കണത്തൈമാവിൽനിന്നാദ്യത്തെപ്പഴം വീഴ്കെ

അമ്മതൻ നേത്രത്തിൽനിന്നുതിർന്നൂ ചുടു കണ്ണീർ

അമ്മയുടെ മുഖത്ത് സങ്കടം വരുന്നതു കാണാൻ അപ്പു ‘അമ്മ’ എന്നത് നീട്ടി ഉറക്കെ ചൊല്ലി.അതുകേട്ട് അമ്മ മുറ്റത്തേക്കു വന്നു.അഛനും മകനും കൂടി കവിത ആസ്വദിക്കുകയാണെന്നുകണ്ട് തിരിച്ചു കയറിപ്പോയി.

നാലു മാസത്തിൻ മുമ്പിലേറെനാൾ കൊതിച്ചിട്ടി-

ബ്ബാലമാകന്ദം പൂവിട്ടുണ്ണികൾ വിരിയവേ

ഇതുചൊല്ലിയ അപ്പു മുറ്റത്തേക്കു പടർന്നു തണൽ വിരിച്ചുനില്ക്കുന്ന ആ വലിയ മാവിലേക്കു നോക്കി.മാവു പൂത്തിട്ടുണ്ടോ,ഉണ്ണിവിരിഞ്ഞോ എന്നൊക്കെ അറിയാൻ.

“മാവു പൂത്തു.അതാ ഒരു പൂങ്കുല”അപ്പുവിനു പൂത്തിരികത്തിച്ചപോലെ സന്തോഷമായി.മാവിനു ഉയരം ഉള്ളതുകൊണ്ട് പൂങ്കുല ഒടിക്കാൻ പറ്റാത്തതിന്റെ സങ്കടവും വന്നു.രണ്ടുപേരും ആലാപനവും ആസ്വാദനവും തുടർന്നു.അപ്പു അതിനുതക്ക ഭാവങ്ങളും ഗോഷ്ടിയുമൊക്കെ കാണിച് മനോഹരമായി ആസ്വദിച്ചു.

“തുംഗമാം മീനച്ചൂടാൽ തൈമാവിൻ മരതക

കിങ്ങിണി സൌഗന്ധികസ്വർണമായ്ത്തീരും മുമ്പേ

ഈ വരികൾ അഛൻ ആസ്വദിച്ചു രണ്ടുമൂന്നു പ്രാവശ്യം ചൊല്ലി.എന്നിട്ടു അഛൻ പറഞ്ഞു

“കണിമാങ്ങകൾ ഉണ്ടായി പഴുത്ത മാങ്ങകൾ ആകുന്നത് ഇതിലും മനോഹരമായിവർണിക്കാനാവില്ല.ചുരുങ്ങിയ വാക്കുകളിൽ വിടരുന്ന ഭാവന.ഉണ്ണികണ്ണന്റെ അരയിലെ കിങ്ങിണിയുടെ ഓർമ്മകൾ മാവിലെ കണ്ണിമാങ്ങകൾ.മീനമാസത്തിലെ ചൂടു തട്ടി അതു പഴുത്തു പാകമാവുമ്പോൾ നല്ല സുഗന്ധവും സ്വർണ്ണനിറവും കിട്ടുന്നു.സൌഗന്ധികസ്വർണ്ണം.പോക്കുവയിൽ കൂടി തട്ടിയാൽ എന്തൊരു മനോഹാരിതയായിരിക്കും!”

“ഹായ്! ഹായ്!”അപ്പുസന്തോഷം കൊണ്ടു തുള്ളിച്ചാടി.

കവി പറഞ്ഞ കാര്യം ഒന്നു നേരില്കാണണമെന്ന് അപ്പുവിനുതോന്നി.പിന്നെ രണ്ടുമൂന്നു ദിവസ്ത്തേയ്ക്ക് അപ്പു രാവിലേതന്നെ എഴുന്നേറ്റ് മാവിലേക്ക് നോക്കാൻ തുടങ്ങി.ഒരുദിവസം നോക്കുമ്പോൾ പൂങ്കുല കണ്ടില്ല.അപ്പുവിനു സങ്കടമായി.ആരെങ്കിലും തല്ലിക്കളഞ്ഞതാണോ?.അപ്പുസംശയിച്ചു.മുത്തശ്ശൻ പറഞ്ഞു മഴക്കാർ ഉണ്ടായിരുന്നതുകൊണ്ട് മാമ്പൂ ഉരുകിപ്പോയതാണെന്ന്.മഴക്കാർ ഉള്ള ദിവസങ്ങളിൽ അന്തരീക്ഷത്തിൽ ചൂടു കൂടുതലായിരിക്കും.അങ്ങനെ അത് ഉരുകിപ്പോയതാണ്‌.ചില ദിവസങ്ങളിൽ നല്ല ഉഷ്ണം അനുഭവപ്പെടുമ്പോൾ ഇന്നൊരു മഴയ്ക്കു സാധ്യതയുണ്ടെന്ന് മുത്തശ്ശൻ പറയാറുള്ളത് അപ്പു ഓർത്തു.മഴക്കാറുള്ളപ്പോൾ ചൂടിന്‌ അന്തരീക്ഷത്തിനു പുറത്തേക്കു പോകാൻ സാധിക്കുകയില്ല

ശീതരാജ്യങ്ങളിൽ സസ്യങ്ങൾ വളർത്തുമ്പോൾ ചില്ലുകൊണ്ട് പന്തലിടാറുണ്ട്. അപ്പോൾചൂടു പുറത്തേക്കു പോവുകയില്ല.ചില്ലു അകത്തേക്കുള്ള പ്രകാശത്തെ കടത്തിവിടും എന്നാൽ ചൂടിനെ പുറത്തേക്കു വിടുകയില്ല.ഒരു ദിവസം കാറിൽ യാത്ര ചെയ്തപ്പോൾ പുറകിലത്തെ ചില്ലിൽ കൂടിവെയിലടിച്ചതും കൂടുതൽ ചൂടനുഭവപ്പെട്ടതും അപ്പു ഓർത്തു.ചെടികൾ വളരുന്ന ഇത്തരം ചില്ലുമേടകൾക്ക് ഹരിതഗൃഹം എന്നാണ്‌പറയുന്നത്.ശീതരാജ്യങ്ങളിൽ ഈചൂട് കിട്ടുന്നതുകൊണ്ടാണ്‌ ചെടികളീലെ പച്ചപ്പ് നിലനില്ക്കുന്നത്.അതുകൊണ്ട് ഈ അവസ്ഥയെ ‘ഹരിതഗൃഹപ്രഭാവം’ എന്നു പറയുന്നു.അന്തരീക്ഷത്തിലെ കാർബൺ ഡായോക്സൈഡ്,നീരാവി ഇവയ്ക്കും ചൂടിനെ ആഗീരണം ചെയ്യാനുള്ള കഴിവുണ്ട്.അതിനെ മറികടന്ന് ചൂട് പുറത്തേക്ക് പോവുകയില്ല.മഴക്കാർ നീരാവിയാണല്ലോ.ചൂടിനെ വലിച്ചെടുക്കും.ഇങ്ങനെ വലിച്ചെടുക്കുന്ന ചൂടിനെ തിരികെ ഇങ്ങോട്ടു തന്നെ തിരികെ വിടുകയും ചെയ്യും.അതായത് ചൂട് അതിൽത്തട്ടി തിരികെ ഭൂമിയിലേക്ക് വരുന്നു.പാരിസ്ഥിതിക രസതന്ത്രം പഠിക്കുകയാണെങ്കിൽ ഇതിനെപ്പറ്റി കൂടുതൽ പഠിക്കാൻ പറ്റും എന്ന് അഛൻ പറഞ്ഞിട്ടുണ്ട്.പിന്നീട് ക്ളാസ്സകളുമഠിത്തവുമൊക്കെയായികുറച്ചുദിവസത്തേക്ക് അപ്പൂ മാവിന്റെയും മാമ്പൂവിന്റെയും കാര്യം തന്നെ മറന്നുപോയി.

ഒരുദിവസം രാവിലെ സ്ക്കൂളിൽ പോകാനായി അപ്പു ചോറുണ്ണാൻ തുടങ്ങുമ്പോൾ മുത്തശ്ശി ഓടിവന്ന്,“അപ്പൂന്‌ ഒരൂട്ടം വേണ്ടേ?നല്ല സ്വാദുണ്ട്” എന്നുപറഞ്ഞൊരു ചെറിയ ഭരണിയിൽനിന്ന് സ്വല്പം നിറം മങ്ങിയ കുഞ്ഞുമാങ്ങാക്കഷണങ്ങൾ വെള്ളത്തോടുകൂടി വിളമ്പിത്തന്നു.

“ഹായ്! നല്ലസ്വാദ്! ഇതെന്താ? മുത്തശ്ശീ, എനിക്കു സ്കൂളിലെ ചോറ്റുപാത്രത്തിലും ഇതിട്ടു തരണേ.”

“രണ്ടീസം മുമ്പ് മുറ്റത്തെ മാവിഞ്ചുവട്ടിൽനിന്ന് കിട്ടിയ കണ്ണിമാങ്ങയാണ്‌. കണ്ണിമാങ്ങ ഉപ്പു തിരുമ്മി വച്ചാൽ നല്ല രുചിയാണ്‌” എന്നുപറഞ്ഞ് അപ്പുവിന്റെ ചോറ്റുപാത്രത്തിലും വച്ചുകൊടുത്തു.

പിറ്റെദിവസം സ്ക്കൂളില്ലായിരുന്നു.അപ്പു മാവിഞ്ചുവട്ടിൽ പോയിനോക്കി.അവിടവിടെയായി കണ്ണിമാങ്ങകൾ വീണുകിടപ്പുണ്ടായിരുന്നു.അപ്പു അതൊക്കെ പെറുക്കിയെടുത്തിട്ട് മുകളിലേക്കു നോക്കി ഇളം വെയിൽതട്ടിത്തിളങ്ങുന്ന ‘മരതകകിങ്ങിണികൾ’.കുറച്ചൊക്കെ കൊഴിഞ്ഞു താഴെ വീണിട്ടുണ്ടെങ്കിലും മാവിൽ കണ്ണിമാങ്ങകളുടെ കുലകൾ തന്നെയുണ്ട്.

അത് അഛനെയും അമ്മയെയും മുത്തശ്ശനെയും മുത്തശ്ശിയെയും വിളിച്ചുകാണിച്ചുകൊടുത്തു.

കുറച്ചു ദിവസത്തേക്കുകൂടി മുത്തശ്ശീ കണ്ണിമാങാ ഉപ്പു തിരുമ്മിയത് തന്നു.വാർഷികപ്പരീക്ഷയായതിനാൽ പിന്നീട് ഒന്നിനെപ്പറ്റിയും ഓർത്തുമില്ല ചിന്തിച്ചുമില്ല.പരീക്ഷകൾ തീർന്ന ആശ്വാസത്തിൽ അന്നു വൈകുന്നേരം ഇല്ലത്തെത്തിയ അപ്പുവിന് മുത്തശ്ശി പൂളിമുറിച്ച മാമ്പഴക്കഷണങൾ ഒരു പ്ലേറ്റിൽ വച്ചുകൊടുത്തു.”നല്ല ശർക്കരമാമ്പഴം മുറ്റത്തെ മാവിഞ്ചുവട്ടിൽനിന്നു വീണുകിട്ടിയതാഇനി അഞ്ചാറെണ്ണം കൂടിയുണ്ട്”മുത്തശ്ശി പറഞു.

അപ്പു ഒരു കഷണം കഴിച്ചുനോക്കി.നല്ല സ്വാദ്.കിട്ടിയ കഷണങൾ മുഴുവൻ പെട്ടെന്ന് കഴിച്ചു തീർത്തു.പോയി രണ്ടെണ്ണം എടുത്തുകൊണ്ടുവന്നു.ഒരെണ്ണം മുത്തശ്ശനു കൊടുത്തു.

“ഊണിനു പിഴിഞുകൂട്ടാം “എന്നു പറഞു മുത്തശ്ശൻ അതു സൂക്ഷിച്ചുവച്ചു.

അപ്പു മാമ്പഴത്തിന്റെ ഭംഗിനോക്കി.നല്ലസ്വർണ്ണനിറം ഇനിയും മാവിലുണ്ടോ എന്നറിയാൻ മുറ്റത്ത് ചെന്ന് മാവിലേക്കു നോക്കി.ഹായ്! ധാരാളം മാമ്പഴങ്ങൾ.സ്വതവേ സ്വർണ്ണ്നിറമുള്ള അവ അന്തിവെയിലിൽ തിളങ്ങുന്നു.ഇതുകണ്ടാൽ വൈലോപ്പിള്ളിയല്ല ആരും കവിത എഴുതിപ്പോകും.

അഛൻ വന്നപ്പോൾ അപ്പു വിശേഷങളെല്ലാം പറഞു കേൾപ്പിച്ചു.മരതകകിങ്ങിണി സൗഗന്ധികസ്വർണ്ണമായ കാര്യം.

അഛൻ ചോദിച്ചു “അപ്പു കണ്ടുവോ? നല്ല ഭംഗിയില്ലേ?വൈലോപ്പിള്ളിയേപ്പോലെ കവിത വല്ലതും തോന്നിയോ?”

“കവിതയൊന്നും തോന്നിയില്ല.എന്നാലും ഒരുസംശയം.അതെങനെയാ ഉണ്ണിമാങ്ങ പഴുത്തമാങ്ങയായത്?”

“വളരുക എന്നത് ഒരു പ്രകൃതിനിയമമല്ലേ ഉണ്ണീ” മുത്തശ്ശൻ

ശരിയാണ്,അപ്പു ഓർത്തു..താൻ ചെന്നപ്പോഴത്തെ കഥകൾ അമ്മ പറയാറുണ്ട്.അഛനും അമ്മയും ചെറുതായിരുന്നപ്പോഴത്തെ കഥകൾ മുത്തശ്ശിമാർ പറയാറുണ്ട്.മുത്തശ്ശൻ ചെറുതായിരുന്നപ്പോൾ കാണിച്ച കുസൃതിത്തരങൾ മുത്തശ്ശൻ തന്നെ പറയാറുണ്ട്.അവരും വളർന്നു വലുതായവരാണ്.ശരിയാണ് മാങ വളർന്നോട്ടെ.പക്ഷെ,പഴുക്കുന്നതെന്തിനാ?എങ്ങനെയാ?

അഛൻ ചോദിച്ചു,”മാവുണ്ടാകുന്നതെങ്ങനെയാ?”